qundao/data-zh-poetry huggingface dataset:
哭亡妹琼章
作者：叶纨纨
朝代：明

病里俄惊报讣音，狂风号野正凄阴。归来哭向残妆处，冷月寒花泪滴深。别酒同倾九日前，谁知此别即千年。疏香阁外黄昏雨，点点苔痕尽黯然。
哭亡妹琼章·其一
作者：叶纨纨
朝代：明

病里俄惊报讣音，狂风号野正凄阴。归来哭向残妆处，冷月寒花泪滴深。
哭亡妹琼章·其二
作者：叶纨纨
朝代：明

别酒同倾九日前，谁知此别即千年。疏香阁外黄昏雨，点点苔痕尽黯然。
春日感怀
作者：叶纨纨
朝代：明

罗袂消残旧日香，啼痕几度湿年芳。无情懒向东风立，有恨谁怜一梦长。
水龙吟
作者：叶纨纨
朝代：明

萧萧风雨江天，凄凉一片秋声逗。香消菡萏，绿催蕙草，烟迷远岫。浪卷长空，云轻碧汉，薄罗凉透。恨西风吹起，一腔闲闷，那胜镜中消瘦。寂寞文园秋色，这情怀、问天知否。檐铃敲铁，琅玕折玉，听残更漏。淡月疏帘，小庭曲槛，且还斟酒。算从来、千古堪悲，何用空沾衫袖。
水龙吟·次母韵早秋感旧，同两妹作
作者：叶纨纨
朝代：明

秋来忆别江头，依稀如昨皆成旧。罗巾滴泪，魂销古渡，折残烟柳。砌冷蛩悲，月寒风啸，几惊秋又。叹人生世上，无端忽忽，空题往事搔首。犹记当初曾约，石城淮水山如绣。追游难许，空嗟两地，一番眉皱。枕簟凉生，天涯梦破，肠断时候。愿从今、但向花前，莫问流光如奏。
浣溪沙
作者：叶纨纨
朝代：明

一段春慵晓镜中。怕闻花气入帘栊。夜来思遍旧情踪。粉蝶迷残烟草绿，晚风落尽海棠红。凭栏千里暮云重。
浣溪沙
作者：叶纨纨
朝代：明

几日轻寒懒上楼。重帘低控小银钩。东风深锁一窗幽。昼永半消春寂寂，梦残独语思悠悠。近来长自只知愁。
浣溪沙
作者：叶纨纨
朝代：明

寂寂重帘画影沉。网丝牵恨入愁吟。浪痕和梦怨春深。罗袂暗松金缕扣，惜花潜减旧时心。小楼几日怯登临。
浣溪沙
作者：叶纨纨
朝代：明

憔悴东风鬓影轻。年年春色苦关情。清魂无奈酒初醒。啼鸟数声人睡起，催花一霎雨还晴。断肠时节正清明。
浣溪沙
作者：叶纨纨
朝代：明

斗草庭边事已迁。画栏花影只依然。紫箫凄断绿窗前。寥落春深人病酒，萧条香径柳垂烟。东风回首总堪怜。
浣溪沙
作者：叶纨纨
朝代：明

日日枝头堕粉香。东君何事苦匆忙。鸟啼花落送韶光。泪蹙翠山情杳杳，闷连青海思茫茫。含颦无语立斜阳。
浣溪沙
作者：叶纨纨
朝代：明

昨夜轻寒透薄罗。晓来微雨忽相过。红英一半已看无。好句漫成嫌未切，那知总为恨难模。日长双黛奈颦何。
浣溪沙
作者：叶纨纨
朝代：明

正是黄昏欲断凝。不堪帘外雨馀声。倚屏愁绝最难听。红烛来时朱户掩，篆香消处翠炉清。又看新月照疏棂。
浣溪沙
作者：叶纨纨
朝代：明

清昼沉沉掩碧纱。困慵梳洗髻松鸦。蕙炉间袅篆烟斜。剪剪轻寒生绣户，霏霏细雨著庭花。一窗新梦晚风赊。
浣溪沙
作者：叶纨纨
朝代：明

燕子初来垒故巢。晓莺啼恨更添娇。一春都是等闲抛。不怨满庭风雨恶，只教终日梦魂消。东风空锁绿杨腰。
浣溪沙
作者：叶纨纨
朝代：明

芳草依依道路斜。白云何处是仙家。空馀远碧暮云赊。红泪滴残清夜月，梦魂长绕淡梨花。几番临镜黯伤嗟。
浣溪沙
作者：叶纨纨
朝代：明

闲闷闲愁不自持。几回消尽又如丝。小庭惆怅日迟迟。细雨斜风寒食后，子规残月梦回时。此情试问有谁知。
浣溪沙
作者：叶纨纨
朝代：明

风雨闲庭锁寂寥。又看春色一分消。翠屏斜倚思无聊。梦觉情踪无处问，闷来心绪最难描。殢人残病恨今朝。
浣溪沙·前阕与妹同韵，妹以未尽更作再赠
作者：叶纨纨
朝代：明

翠黛轻描桂叶新。柳腰袅娜袜生尘。风前斜立不胜春。细语娇声羞觅婿，清胪粉面惯嗔人。无端长自恼芳心。
浣溪沙·同两妹戏赠母婢随春
作者：叶纨纨
朝代：明

杨柳风初缕缕轻。晓妆无力倚云屏。帘前草色最关情。欲折花枝嗔舞蝶，半回春梦恼啼莺。日长深院理秦筝。
浣溪沙·新竹
作者：叶纨纨
朝代：明

百尺高抽出画墙。娟娟含粉秀冰霜。静临深院日初长。翠霭濛空笼曙色，清阴摇月照宵凉。南薰池馆占风光。
浣溪沙·春恨
作者：叶纨纨
朝代：明

窗外梅花落素英。隔帘啼鸟弄春晴。断肠芳草又青青。独倚画鸾愁日暮，半笼金鸭怯寒生。闲思心事暗伤情。
满江红
作者：叶纨纨
朝代：明

秋色澄清，烟光净、碧天寥廓。正此际、悲凉满目，岁华摇落。镜里流光私自惜，瑶台无路愁难托。奈新来、秋鬓不胜悲，浑萧索。问何处，堪栖泊。想蕙帐，悲猿鹤。更疏篱丛菊，草堂风择。无奈都成虚负了，尘劳客梦何时却。被西风、消息暗惊心，空思著。
满江红·秋思
作者：叶纨纨
朝代：明

桂苑香消，芙蓉老、白苹浪起。又渐是、寒烟古木，夕阳流水。玉笛悲凉秋旅怨，金砧凄楚关山思。看断霞、明月照凉辉，黯凝倚。诗酒兴，消残矣。愁与闷，偏无已。念啼莺别后，水云烟弥。惆怅不通天际信，江南风景空如此。听秋声、萧瑟夜蛩清，心如死。
满江红·闻雁
作者：叶纨纨
朝代：明

梧叶飘翻，花阴转、露华明月。风正起、深闺乍冷，罗衣寒怯。络纬啼寒催短梦，怨蛩声咽悲长别。叹可怜、回首又关情，新鶗鴃。憔悴尽，清秋节。增怅望，肠如结。见几行征雁，锦书周摺。唳落西楼飞不定，音传塞北浑难说。问天涯、归去是何时，情凄切。
点绛唇
作者：叶纨纨
朝代：明

往事堪伤，旧游绿遍池塘上。闲愁千丈。暗逐庭芜长。自古多情，偏惹多惆怅。添悽怆。寒宵淡月，一片凄凉况。
点绛唇·早春有感
作者：叶纨纨
朝代：明

小院黄昏，一庭淡月人声俏。梅花开了。春信知多少。又是一番，芳草天涯道。伤怀抱。年年憔悴，不似春归早。
玉楼春·立秋
作者：叶纨纨
朝代：明

微云日暮庭花紫。一叶飘轻淡罗绮。扇惊长信泣佳人，山冷苍梧悲帝子。楼前莫问相思字。深院萤飞照砧杵。西风燕去几时归，秋梦芙蓉江上水。
玉蝴蝶 其四 感春四首
作者：叶纨纨
朝代：明
体裁：词

窗外晓莺初啭，柳黄条上，声过西楼。好梦惊回深院，帘捲虾钩。雾濛濛、杏花无语，人寂寂、芳草如羞。恨绸缪。谢娘慵懒，斜倚箜篌。熏篝。新妆镜里，东风无计，吹破春愁。粉褪香消，长门花月半沉浮。问年年、恼人红绿，看日日、伴我帏帱。锁眉头，黄昏雨后，胜似悲秋。
玉蝴蝶 感春四首 其一
作者：叶纨纨
朝代：明
体裁：词

满目韶光明丽，东风拂拂，花影悠悠。帘卷重楼十二，禁火初收。草青青、游人金勒，春寂寂、深院银钩。暗香浮。谁家陌上，几处津头。凝眸。天涯信断，王孙何处，闺梦多愁。双燕无凭，日长凭遍小红楼。对莺花、满怀幽怨，临宝镜、几许情柔。空消受，月寒锦帐，香冷衣篝。
玉蝴蝶 感春四首 其三
作者：叶纨纨
朝代：明
体裁：词

景色秾芳清昼，游丝无力，袅袅轻柔。欲挽春光同住，堪笑难留。碧烟侵、旧时罗袖，红香淡、独自妆楼。绣帘幽。弄晴啼鸟，唤雨鸣鸠。多忧。凭高一望，江南春色，千古杨州。回首繁华，断肠都付水东流。黯魂销、一番怀古，空目断、万缕新愁。几时休。绿杨芳草，春梦如秋。
玉蝴蝶 感春四首 其二
作者：叶纨纨
朝代：明
体裁：词

天气困人时节，寒轻暖浅，烟袅云流。十里春风消瘦，酒殢花忧。倚横栏、断魂难续，问锦带、春去谁留。锁闲愁，重门昼永，花落庭幽。风流。凝妆挈伴，寻香拾翠，何处堪游。一片闲情，无端都上两眉头。恨庭花、飞成黯黯，随去蝶、梦冷悠悠。纵休休，韶华易老，好景难酬。
玉蝴蝶 感春四首 其四
作者：叶纨纨
朝代：明

窗外晓莺初啭，柳黄条上，声过西楼。好梦惊回深院，帘卷虾钩。雾濛濛、杏花无语，人寂寂、芳草如羞。恨绸缪。谢娘慵懒，斜倚箜篌。薰篝。新妆镜里，东风无计，吹破春愁。粉褪香消，长门花月半沉浮。问年年、恼人红绿，看日日、伴我帏帱。锁眉头，黄昏雨后，胜似悲秋。
玉蝴蝶·咏柳
作者：叶纨纨
朝代：明

拂地含颦写黛，无端赠折，绿遍邮亭。纵有风流万种，都是离情。恨攀枝、渭城客泪，空送别、灞岸歌声。舞腰倾，年年弱力，无限销凝。春晴。楼前凭望，东风老去，不耐柔萦。淡碧轻黄，酒旗村舍半桥横。向园中、但伤郁郁，看陌上、莫怨盈盈。黯心惊，千丝万缕，总是愁生。
玉蝴蝶·感春四首
作者：叶纨纨
朝代：明

满目韶光明丽，东风拂拂，花影悠悠。帘卷重楼十二，禁火初收。草青青、游人金勒，春寂寂、深院银钩。暗香浮。谁家陌上，几处津头。凝眸。天涯信断，王孙何处，闺梦多愁。双燕无凭，日长凭遍小红楼。对莺花、满怀幽怨，临宝镜、几许情柔。空消受，月寒锦帐，香冷衣篝。天气困人时节，寒轻暖浅，烟袅云流。十里春风消瘦，酒殢花忧。倚横栏、断魂难续，问锦带、春去谁留。锁闲愁，重门昼永，花落庭幽。风流。凝妆挈伴，寻香拾翠，何处堪游。一片闲情，无端都上两眉头。恨庭花、飞成黯黯，随去蝶、梦冷悠悠。纵休休，韶华易老，好景难酬。景色秾芳清昼，游丝无力，袅袅轻柔。欲挽春光同住，堪笑难留。碧烟侵、旧时罗袖，红香淡、独自妆楼。绣帘幽。弄晴啼鸟，唤雨鸣鸠。多忧。凭高一望，江南春色，千古杨州。回首繁华，断肠都付水东流。黯魂销、一番怀古，空目断、万缕新愁。几时休。绿杨芳草，春梦如秋。窗外晓莺初啭，柳黄条上，声过西楼。好梦惊回深院，帘卷虾钩。雾濛濛、杏花无语，人寂寂、芳草如羞。恨绸缪。谢娘慵懒，斜倚箜篌。薰篝。新妆镜里，东风无计，吹破春愁。粉褪香消，长门花月半沉浮。问年年、恼人红绿，看日日、伴我帏帱。锁眉头，黄昏雨后，胜似悲秋。
玉蝴蝶·秋思
作者：叶纨纨
朝代：明

惆怅别来岁换，清秋风月，几度悲伤。极目蒹葭，烟水一片微茫。黯魂飞、闲愁空断，还怅望、孤闷偏长。对池塘，红消残碧，绿怨初黄。凄凉。蛩吟小院，露寒金井，月绕回廊。诗酒潇疏，旧游新恨最难忘。掩重门、卧残清昼，理瑶瑟、烧尽炉香。数流光，秋灯闪淡，无限彷徨。
琐窗寒·忆妹
作者：叶纨纨
朝代：明

萧瑟西风，啼螀满院，辘轳声歇。流萤暗照，归思顿添凄切。更那堪、近来音稀，盈盈一水如迢迭。想当初相聚，而今难再，愁肠空结。从别。数更节。念契阔情悰，惊心岁月。旧游梦断，此恨凭谁堪说。渐江天、香老蘋洲，征鸿不向愁时缺。待听残、暮雨梧桐，一夜啼红血。
百字令·秋怀
作者：叶纨纨
朝代：明

秋光潇洒，正清江收潦，芙蓉写颊。扇影辞人凉入苧，叹故国经时别。月皎风凄，梦回花谢，多少乡情切。凭高对酒，幽怀几度凄结。无奈窗户萧条，闲情冷落，篆缕销金鸭。客梦悠悠何日了，旧恨新愁万叠。病骨支离，年华屡换，罗袖长啼血。可怜双鬓，应知一夜堪镊。
秋日偶题
作者：叶纨纨
朝代：明

一番摇落一番嗟，咫尺天涯梦里家。莫道秋来不憔悴，满庭都是断肠花。
秋日睡起感悟
作者：叶纨纨
朝代：明

睡馀晚色上，四壁蛩声啾。凉月满庭白，寒灯一点愁。眇眇犹若梦，恍惚又谓起。醒梦若俱非，不知何所似。慨然长叹息，生死即如此。
系裙腰·仿刘叔体
作者：叶纨纨
朝代：明

窗耳半掩簟儿清。庭儿静，袖儿轻。春儿老去伤情。景儿明，愁懒把，步儿行。黛儿蹙蹙髻儿倾。栏儿倚，闷盈盈。萋萋绿草儿，迷断归程。叹声声，只赢得、病儿成。
菩萨蛮
作者：叶纨纨
朝代：明

凭君莫问烟霞路。悠悠总是无心处。人世自颠狂。空惊日月忙。萋萋阶下草。日日阶前绕。切莫系闲愁。闲愁无尽头。
菩萨蛮
作者：叶纨纨
朝代：明

寂寥小阁黄昏暮。依依恍若天涯过。窗外月光寒。映窗书几删。话长嫌漏促。香烬应须续。几种可伤心。诉君君细听。
菩萨蛮·代闺人春愁
作者：叶纨纨
朝代：明

罗巾拭遍伤春泪。夜长香冷人无寐。独坐小窗前。孤灯照黯然。关情双紫燕。肠断鸳鸯伴。无奈武陵迷。恨如芳草萋。
菩萨蛮·和老母赠别
作者：叶纨纨
朝代：明

樽前香焰消红烛。可怜今夜伤心曲。衫袖泪痕红。离歌凄晚风。匆匆苦岁月。相聚还相别。肠断月明时。后期难自知。
菩萨蛮·感怀
作者：叶纨纨
朝代：明

茫茫春梦谁知道。绿杨一霎东风老。自恨枉多情。浮尘长苦憎。草堂青嶂绕。曲岸溪声小。何日遂平生。相携上玉京。
菩萨蛮·早春日暮，共两妹坐小阁中，晓风竹萧萧，恍如秋夜。慨焉赋此
作者：叶纨纨
朝代：明

迟迟暝色笼庭远。小窗静掩香犹暖。风弄竹声幽。萧萧却似秋。愁怀长自讶。共语怜今夜。旧意与新情。湘江未是深。
菩萨蛮·春阕
作者：叶纨纨
朝代：明

轻风庭院将寒食。海棠雨过娇无力。春思暗萦人。春愁更断魂。梦迷芳草远。殢酒屏山掩。胡蝶扑花忙。深闺日正长。
菩萨蛮·秋思
作者：叶纨纨
朝代：明

蒹葭一望连天碧。蘼芜消尽伤心色。孤雁正横空。夕阳更又红。烟波多少事。难作归山计。秋泪拍堤寒。浮生共渺漫。
蝶恋花·秋怀
作者：叶纨纨
朝代：明

尽日重帘垂不卷。庭院萧条，已是秋光半。一片闲愁难自遣。空怜镜里容华换。寂寞香残屏半掩。脉脉无端，往事思量遍。正是消魂肠欲断。数声新雁南楼晚。
踏莎行
作者：叶纨纨
朝代：明

粉絮吹绵，红英飘绮。又看一度春归矣。子规啼破梦初醒，凭栏目断伤千里。尘世堪嗟，流光难倚。浮生冉冉知何似。旧游回首总休题，断肠只有愁如此。
踏莎行·暮春
作者：叶纨纨
朝代：明

花落闲庭，春归小院。沉沉嫩绿莺初啭。昼长人尽掩重门，楞严读罢花阴转。清思幽然，尘情尽遣。一帘幽霭东风晚。数声啼鸟欲黄昏，满阶月影澄澄见。
踏莎行·秋海棠
作者：叶纨纨
朝代：明

媚晕轻妆，芳姿映砌。檀心一点清香细。对人无语似凝羞，嫣然风韵多流丽。酒意将酣，柔情欲系。盈盈泣向西风闭。只愁人梦月寒时，断肠无那灯前睇。
送妹琼章于归
作者：叶纨纨
朝代：明

昼堂红烛影摇光，箫鼓声繁绕玳梁。频传帘外催妆急，无语相看各断肠。鸾台宝镜生离色，鸳带罗衣惜别长。香霭屏帷凝彩扇，风轻帘幕拂新妆。新妆不用铅华饰，梅雪繇来羞并色。倾国倾城自绝群，飞琼碧玉惊相识。相顾含情泪暗弹，可怜未识别离难。遥遥此夜离香阁，去去行装不忍看。欲作长歌一送君，未曾搦管泪纷纷。追思昔日同游处，惆怅于今各自分。昔日同游同笑语，依依朝夕无愁苦。春阁连几学弄书，秋床共被听风雨。更忆此时君最小，风流早已仙姿袅。雪句裁成出众中，新词欲和人还少。往事悠悠空自思，从今难再不胜悲。休题往日今难再，但愿无愆别后期。别后离多相见稀，人生不及雁行飞。杳杳离情随去棹，绵绵别恨欲牵衣。恋别牵衣不可留，张帆鼓吹溯中流。可怜此去应欢笑，莫为思家空自愁。
挽钱烈妇
作者：叶绍袁
朝代：明
体裁：七言绝句

蒹葭初长绿萍湾，梁孟双飞独自还。郎梦不离三月水，思夫空望五湖山。
水龙吟·写怀
作者：叶绍袁
朝代：明

寂寥苹渚蘅皋，道书读罢香销篆。松声入坐，药栏红亚，美人蕉钏。极目平芜，天高水远，莲歌游遍。且藤壶汲煮，青衣小袖，点取凤团香片。自把秋棠手洗，粉墙西、翠梳新钿。开帘风动，画屏琴石，轻阴满扇。挹酒盈尊，摘花侵暝，夜凉迎面。更堪娱、又有椒篇，絮句丽词常见。
过碣石逢九日
作者：叶维荣
朝代：明

不为谈天来碣石，只缘探海入蓬莱。三山晓日晴千里，万灶杉云酒一杯。白羽已随蛮嶂尽，黄花偏向战场开。风流不减桓司马，醉倚星岩落帽回。
偕同社穷泛湖源
作者：叶维阳
朝代：明

横槎一望白云间，曲曲清溪曲曲山。纵目长塘悬怪石，快心半径泻澄湾。鹤田拂翠苗初熟，鱼艇高歌钓自闲。千顷浮光从此发，扁舟引胜不知还。
准提阁送澹师还山
作者：叶维阳
朝代：明

浮生半百此生多，回首风尘觉梦过。明月洲前曾指点，丹霞杖底唤蹉跎。招携有意淩烟浪，扳陟何时上薜萝。瓶钵悠然丝不挂，去来消息竟如何。
吕梁洪
作者：叶聪
朝代：明
体裁：五言律诗

西风将客棹，飞度吕梁洪。地迥云垂野，天低雪满篷。山从丰沛下，水向泗淮通。疏凿诚非易，怀哉大禹功。
秋怀
作者：叶聪
朝代：明
体裁：七言律诗

北斗城高近海浔，每怀风景动微吟。青山有恨伤瓯越，流水无情自古今。几处吹笳空夜月，谁家�练急寒砧。天涯此日重回首，忽见江花思不禁。
舟次瓜洲
作者：叶聪
朝代：明
体裁：七言律诗

瓜步南头水拍天，高楼独望思悠然。半江僧下山腰寺，两岸人分渡口船。万斛千艘非旧日，一龙五马是何年。迩来欲趁风涛便，十幅蒲帆向浙川。
洛伽山
作者：叶舜臣
朝代：明
体裁：七言排律

驱石连鳌事有不，苍茫天地总轻沤。乘潮夜觉星河覆，破浪时惊日月流。百谷龙蛇归大壑，空王香火属孤洲。邀僧施食龙窥钵，拄杖看云蜃结楼。老蚌戏珠宵出浪，文鲀吹雾昼迷舟。傍通异域应无数，咫尺神山若可游。坐想飞仙乘蹻去，行逢老衲借杯浮。如来若许亲摩顶，愿得诛茅最上头。
庐陵赠别马季房
作者：叶芝
朝代：明

怜君意气重南金，倾盖欢然思不禁。世有青箱传绛帐，文从学海起词林。芳樽却许归同社，里曲何来遇赏音。别后相思天共远，五云遥望紫云深。
听松阁拟陶
作者：叶茂才
朝代：明

道胜无喧寂，心远境自超。况闻松风清，如奏咸与韶。泉声和松韵，山色增松标。云来弄松影，月出娇松梢。应接不能暇，此景谁来描。我本渊明徒，未肯轻折腰。半截滁阳牧，脱屐辞清朝。愿为山泽臞，避地依僧寮。鸿磬乐衎衎，蠖屈亦嚣嚣。嚣嚣非远俗，在俗心逍遥。尘襟日以浣，静理日以饶。岁寒以君盟，因之访松乔。谁为后来者，相与溷山樵。
厓山吊古
作者：叶菁
朝代：明

行宫落落碧山椒，往事茫茫玉辇遥。故垒风回残虎啸，荒祠雨过老龙朝。千秋精卫愁沧海，一曲湘灵泣洞萧。知是英魂长不散，倚篷休作楚人招。
新春写怀
作者：叶菁
朝代：明

习静观空万虑消，旁人休更说萧条。尘居自觉閒为上，世态谁怜贱转骄。花鸟当春劳杖屦，溪山随意伴渔樵。十年奔走何为者，敝尽先人箧裹貂。
春思
作者：叶菁
朝代：明

百卉争妍日，阳和播鸟声。绿铺阶草软，翠贴沼荷平。明月梨花梦，春风杨柳情。何人吹玉笛，春思满江城。
晚泊兰清江
作者：叶菁
朝代：明

九派江流荡远空，夕阳斜影在孤蓬。尽抛世事浮云外，犹忆家乡暮雨中。弱柳垂条生暖翠，落花飞片带残红。钟声忽起来何处，野寺前山一径通。
湘江
作者：叶菁
朝代：明

湘江周遭远近山，竹枝犹染昔时斑。红梅关外家千里，黄鹤楼前月一弯。客况那堪花落候，瓜期应待雁初还。渔人江上数声笛，却笑游踪尚未閒。
访南宗故居
作者：叶菁
朝代：明

水似曹溪碧一湾，诸山儿立古禅关。烟开兰畹入芳气，霜下枫林透醉颜。尘世几何逢胜迹，暮年赢得老僧閒。黄梅衣钵今犹在，谁遣菩提断宿攀。
重九后访玉台道人
作者：叶菁
朝代：明

节过重阳兴未阑，杖藜时复叩黄冠。石坛挥麈丹书古，涧树挂瓢碧溜寒。孤鹤似辞缑岭至，片云长与道人看。红尘一望三千顷，九转何因生羽翰。
重游厓山
作者：叶菁
朝代：明
体裁：七言律诗

孤舟昔系海门石，尘世俄惊十二年。白浪已空宋折戟，绿杨惟有蜀啼鹃。慈元殿古寒烟合，永福陵孤昃日悬。牧竖不知亡国恨，一声羌笛过南阡。
重游厓山
作者：叶菁
朝代：明

孤舟昔繫海门石，尘世俄惊十二年。白浪已空宋折戟，绿杨惟有蜀啼鹃。慈元殿古寒烟合，永福陵孤昃日悬。牧竖不知亡国恨，一声羌笛过南阡。
端阳西湖泛棹
作者：叶萼
朝代：明

兰枻折简传羽客，若耶溪里亦鸥群。茭牵箫管千欢合，水喷龙鳞一笑分。画舫凝妆迷晓曙，绮台连袂乱晴云。汨罗午夜随风月，直到咸阳□楚君。
武昌怀古
作者：叶著
朝代：明

中原盗贼正如麻，谁陷名藩事可嗟。凭吊兴亡无限思，扁舟江上日初斜。
都门怀古
作者：叶著
朝代：明

历历黄图绕帝畿，幽燕从古奠丕基。辽金事去千年久，剩有斜阳似旧时。
铜雀台
作者：叶著
朝代：明

帐中歌吹惜红妆，话到西陵欲断肠。莫怪分香情缱绻，铜台片瓦亦鸳鸯。
哭琼章妹
作者：叶蕙绸
朝代：明

妆台静锁向清晨，满架琴书日覆尘。一自疏香人去后，可怜花鸟不知春。生别那知死别难，长眠长似夜漫漫。春来燕子穿帘入，可认雕阑锁昼寒。
哭琼章妹·其一
作者：叶蕙绸
朝代：明

妆台静锁向清晨，满架琴书日覆尘。一自疏香人去后，可怜花鸟不知春。
哭琼章妹·其二
作者：叶蕙绸
朝代：明

生别那知死别难，长眠长似夜漫漫。春来燕子穿帘入，可认雕阑锁昼寒。
兰庄
作者：叶见泰
朝代：明
体裁：古风

霜风薄林泉，衡门迹如埽。赖有楚畹花，相看慰幽抱。芬芳发怀袖，落日思远道。远道不可遗，岁晏徒自好。
古诗赠方希直
作者：叶见泰
朝代：明

吾友方济宁，其人世希生。有如炎燉之雪，曙天之星。平生特立不徇俗，穷年矻矻，惟究心乎羲文周孔之遗经。一旦起作郡，卓然为群黎之怙恃，列牧之仪刑。九原长往不可作，使人思之泫然双涕零。我言济宁今不死，济宁有子字希直，外焉才华已绝世，内焉持敬恒惺惺。往年我谒宋太史，见之座右爱其风。神秀发目光，如月双眉青。太史文章擅中土，东播逾若木，西流入麋泠。每称希直禀间气，旁驰余子犹以清渭临浊泾。太史犹巨钟，而我犹寸莛。我诵芜陋辞，一一为我侧耳听。只今远行不可觌，送入樊笼相过使我洒泪如醉醒。握手尘市中，顾影两蛉。雄文细字塞巨帙，咄哉著述能尔馨。振袂快读不可了，雅辞宏论开心扃。其显遏云汉，其幽通窈冥。赡如戈甲积晋库，奇如盘鼎镌商铭。丽如勾芒青春布花卉，壮如隆丰白日驱雷霆。千流万派怒奔放，终然帖帖趋东溟。顾我敛退余，守口动如蝇。今日得子文，耽诵不暂停。有如赤日途，解渴得楚萍。又如藜藿肠，忽咀五侯鲭。琐琐彼何人，乃工月露形。划然周廷睹巨燎，光影不复窥微萤。嗟哉希直执经太史门，闻礼济宁庭。以文比行行益峻，持以用世不啻如养生之谷粟，济疾之参苓。胡乃避处东海裔，坐阅晦朔雕荛蓂。我欲其为不朽计，铓锷淬砺重发硎。至音讵能秘，锡鸾答和铃。直须上追虞书媲周雅，岂肯下比秦誓方鲁駉。于以作《春秋》之羽翼，为《礼》、《乐》之藩屏。嗟哉载道器，孰谓在世犹刍灵。上帝阅世悯斯文，宁复下取敕六丁。水为江汉星作斗，镌之金石垂千龄。
沧浪渔者歌·其一
作者：叶见泰
朝代：明
体裁：七言绝句

雪消江水自天来，江上桃花映水开。钓得活鱼须换酒，白头浪里棹船回。
沧浪渔者歌·其二
作者：叶见泰
朝代：明
体裁：七言绝句

雨晴斜日照渔蓑，笑逐莲舟入芰荷。浦口月明风浪静，有人教唱《竹枝歌》。
挽孝子舒棐诗
作者：叶辄
朝代：明
体裁：七言律诗

连夕悲风动地来，双峰堂上两堪哀。参天宝树俄倾折，历岁萱花竟朽颓。泪雨暗随山雨滴，愁云行共陇云堆。应知慈孝恩深重，相逐相随入夜台。
海门东望
作者：叶进
朝代：明

路入洋湾接海门，寒风破晓震乾坤。云归暂补山头缺，潮落空留石上痕。一簇人烟彭泽县，数声鸡犬小姑村。亲闱在望归心切，便拟征帆到故园。
十四夜酌月
作者：叶逢元
朝代：明
体裁：五言律诗

莫厌空庭坐，移觞更竹前。今年花尽发，此夜月将圆。尝与终古士，同推陶令贤。良辰忽欲过，一㪷且颓然。
从军行
作者：叶重华
朝代：明
体裁：乐府曲辞

吴钩雪色满天山，血战黄沙万里还。但愿画图麟阁上，不须生入玉门关。
丁巳秋暮
作者：叶颙
朝代：明
体裁：五言律诗

吟啸倚奇峰，清游衣袂风。落霞孤鹜外，斜日断虹中。垣竹流寒翠，江枫舞晚红。芳州渔唱远，烟冷碧波空。
丁酉仲冬即景十六首 其一 雪水煎茶
作者：叶颙
朝代：明
体裁：七言绝句

枯枝旋拾带冰烧，雪水茶香滚夜涛。党氏岂知风韵美，向人犹说饮羊羔。
丁酉仲冬即景十六首 其七 冲寒贳酒
作者：叶颙
朝代：明
体裁：七言绝句

拥被酸吟雪未晴，拾樵路断闭松扃。相如病渴谁来管，自整冲寒贳酒瓶。
丁酉仲冬即景十六首 其三 云巢鹤睡
作者：叶颙
朝代：明
体裁：七言绝句

烟梢深处稳栖翎，标格孤高迥出群。只恐听琴惊梦醒，踏翻松顶一巢云。
丁酉仲冬即景十六首 其九 梅梢月落
作者：叶颙
朝代：明
体裁：七言绝句

斗转参横午漏迟，一轮寒魄堕南枝。玉箫吹彻青霜冷，正是诗人梦破时。
丁酉仲冬即景十六首 其二 地炉煨芋
作者：叶颙
朝代：明
体裁：七言绝句

地炉煨芋足充饥，凉薄家声胜富儿。李密懒残风味在，寒灰冷火澹相知。
丁酉仲冬即景十六首 其五 玉楼吹笛
作者：叶颙
朝代：明
体裁：七言绝句

天风吹笛落天涯，万瓦霜清月影斜。惊醒羁人犹自可，江城只怕落梅花。
丁酉仲冬即景十六首 其八 踏雪寻梅
作者：叶颙
朝代：明
体裁：七言绝句

云碍前村路不通，暗香疏影杳无踪。琼琚踏碎知何处，月上孤山第一峰。
丁酉仲冬即景十六首 其六 梅屋弹琴
作者：叶颙
朝代：明
体裁：七言绝句

琴张瓯茗伴炉薰，三弄梅花月下庭。香影孤高音调古，空阶谁许鹤来听。
丁酉仲冬即景十六首 其十 松径云深
作者：叶颙
朝代：明
体裁：七言绝句

数片和烟裹石苔，空林长惹鹤猿猜。天风吹度长松下，僮子殷勤扫不开。
丁酉仲冬即景十六首 其十一 雪夜乘舟
作者：叶颙
朝代：明
体裁：七言绝句

月色波光共一溪，水天上下漾玻璃。孤舟蓑笠清如许，何必山阴访戴逵。
丁酉仲冬即景十六首 其十三 枯木寒鸦
作者：叶颙
朝代：明
体裁：七言绝句

老树经霜带夕晖，十围横跨小桥西。群鸦不怕云巢冷，夜夜黄昏来上啼。
丁酉仲冬即景十六首 其十二 霜晨觅句
作者：叶颙
朝代：明
体裁：七言绝句

霜月凌凌独凭阑，推敲未定怯衣单。眼前佳句无人识，诗比梅花瘦一般。
丁酉仲冬即景十六首 其十六 石鼎茶声
作者：叶颙
朝代：明
体裁：七言绝句

青山茅屋白云中，汲水煎茶火正红。十载不闻尘世事，饱听石鼎煮松风。
丁酉仲冬即景十六首 其十四 孤松老鹤
作者：叶颙
朝代：明
体裁：七言绝句

城郭依前岁月非，巢空云冷影相依。长松月落天风远，时向青山尽处飞。
丁酉仲冬即景十六首 其四 月岭猿啼
作者：叶颙
朝代：明
体裁：七言绝句

树头清啸两三声，纸帐梅花睡欲成。唤醒冷泉亭上梦，岭云飞动月初明。
丁酉仲冬即景十六首·雪水煎茶
作者：叶颙
朝代：明

枯枝旋拾带冰烧，雪水茶香滚夜涛。党氏岂知风韵美，向人犹说饮羊羔。地炉煨芋足充饥，凉薄家声胜富儿。李密懒残风味在，寒灰冷火澹相知。烟梢深处稳栖翎，标格孤高迥出群。只恐听琴惊梦醒，踏翻松顶一巢云。树头清啸两三声，纸帐梅花睡欲成。唤醒冷泉亭上梦，岭云飞动月初明。天风吹笛落天涯，万瓦霜清月影斜。惊醒羁人犹自可，江城只怕落梅花。琴张瓯茗伴炉薰，三弄梅花月下庭。香影孤高音调古，空阶谁许鹤来听。拥被酸吟雪未晴，拾樵路断闭松扃。相如病渴谁来管，自整冲寒贳酒瓶。云碍前村路不通，暗香疏影杳无踪。琼琚踏碎知何处，月上孤山第一峰。斗转参横午漏迟，一轮寒魄堕南枝。玉箫吹彻青霜冷，正是诗人梦破时。数片和烟裹石苔，空林长惹鹤猿猜。天风吹度长松下，僮子殷勤扫不开。月色波光共一溪，水天上下漾玻璃。孤舟蓑笠清如许，何必山阴访戴逵。霜月凌凌独凭阑，推敲未定怯衣单。眼前佳句无人识，诗比梅花瘦一般。老树经霜带夕晖，十围横跨小桥西。群鸦不怕云巢冷，夜夜黄昏来上啼。城郭依前岁月非，巢空云冷影相依。长松月落天风远，时向青山尽处飞。疏花冷蕊映书窗，勾引逋仙蝶梦狂。纵使春风吹散后，又随霜月上书囊。青山茅屋白云中，汲水煎茶火正红。十载不闻尘世事，饱听石鼎煮松风。
丁酉仲冬即景十六首（其十五）书窗梅影
作者：叶颙
朝代：明
体裁：诗

疏花冷蕊映书窗，勾引逋仙蝶梦狂。纵使春风吹散后，又随霜月上书囊。
七月望夕予曳杖步月直造峰顶高吟朗咏划然长啸兴尽而返明日山下居人咸言闻清啸惊醒尘梦者数十家予因赋诗以纪其事云
作者：叶颙
朝代：明
体裁：五言律诗

藜杖策风轻，芒鞋步月明。鹤翻青径影，猿度翠岩声。草露沾衣冷，松泉漱石清。崇岗发长啸，尘世梦惊醒。
三月望夕玩月
作者：叶颙
朝代：明
体裁：古风

长空蟾吐魄，良夜何团团。皎如青铜镜，灿比白玉盘。试浴海波底，飞上青枫端。徘徊嵩岱间，宇宙生清寒。神光常不泯，留作千载看。
与客话湖山佳胜予足不至者四十年因赋此以叙旧事
作者：叶颙
朝代：明
体裁：五言律诗

不踏湖山路，惊心四十秋。六桥前日梦，孤棹昔年游。岁月浮云改，兴亡逝水流。西风吴峤寺，落日浙江楼。
与故人叙别
作者：叶颙
朝代：明
体裁：六言诗

六尺形躯销瘦，十年故旧西东。试问市桥官柳，别来几度春风。
与钱提领
作者：叶颙
朝代：明
体裁：五言律诗

钱镠千载下，何幸出斯郎。鼻祖声名盛，闻孙姓字香。吴山归梦远，越水宦情长。幕府诚淹滞，期君仕帝乡。
丙申六月十六日军乱奚德基赋诗纪事张纯诚袖其诗来求和用韵述□云张九四据苏州发兵五百人赴杭省军遂反袭
作者：叶颙
朝代：明
体裁：古风

干戈久不息，百苦无一乐。县官急徵需，贫富悉笼络。西州正击贼，空拳日相搏。贼马当道驰，贼舟沿海泊。盗贼固枭张，官军愈鹰掠。征讨五六年，贼势未便削。朝忧万甑空，暮叹衣袖薄。点军五百辈，顾望累退却。太仓万斛粟，食尔欲深托。馀粒犹在咽，吐之若糟粕。返旆拟攻城，长刀忍相著。伤心百姓财，剽夺入已橐。朝廷养此曹，不啻如巨膊。如何负国恩，幸然寻就缚。老夫铁石肠，见此泪迸落。形容为枯槁，肌肤倍萧索。深悲世事非，屡日情怀恶。皇天未厌乱，旱魃尤肆虐。不雨逾半年，何由增廪糳。天道既靡常，人心益惶霍。民食转艰难，军储盍图度。终朝仅一餐，无力太俭约。虽免死甲兵，犹恐填沟壑。丈夫幸听之，未用遽惊愕。牧守任龚黄，将帅命李郭。牧布抚字恩，将展经济略。天下不日清，阴霾散寥廓。
丙申大旱呈时官二首
作者：叶颙
朝代：明

雷久无声电敛光，老龙何地密韬藏。只愁遂失苍生望，何不留心济四方。自夏经秋百日晴，更兼无处不戈兵。千畴万亩乾枯尽，留得衰荷听雨声。
丙申大旱呈时官二首·其一
作者：叶颙
朝代：明
体裁：七言绝句

雷久无声电敛光，老龙何地密韬藏。只愁遂失苍生望，何不留心济四方。
丙申大旱呈时官二首·其二
作者：叶颙
朝代：明
体裁：七言绝句

自夏经秋百日晴，更兼无处不戈兵。千畴万亩乾枯尽，留得衰荷听雨声。
东方有一士
作者：叶颙
朝代：明
体裁：五言律诗

东方有一士，不结尘世缘。朝卧空山云，暮汲石涧泉。行吟夜月中，醉舞春风前。问之竟不答，一笑三千年。
东篱丙辰季秋作
作者：叶颙
朝代：明
体裁：古风

曳杖东篱下，层峦列环岫。南山如有情，青翠俯相就。松桂二老苍，烟霏乍无有。孤云屡出奇，群峰竞呈秀。图彩写晴岚，琴音漱寒溜。采采黄金英，芳香满衣袖。
东邻叟歌
作者：叶颙
朝代：明
体裁：古风

君莫羡东邻叟，囊贮黄金动盈斗。粉白黛绿眩目前，十二金钗围座右。袖中曲谱贵新奇，五典三坟不知有。往来冠盖尽英豪，骏马金鞍结良友。天公未必长尔私，有限欢娱岂能久。华堂歘忽变荒丘，落日牛羊乱驰走。羡君莫笑西家翁，身长七尺眉颊丰。闭门不肯学干谒，半世不识王与公。无心去较蝇头利，有口懒谈麟阁功。茅屋颓垣常漏月，麻衣短袂不蔽风。储乏陈红之五斗，心有至赤之孤忠。对客张眉唯说理，向人扪腹肯话穷。胸中豪气千丈虹，壮志不下陈元龙。百年富贵如飘蓬，是非荣辱转眼空。珊瑚数尺壮安庸，季伦愚痴真騃童。梦回金谷春已去，欲寻往事俱无踪。但见荒烟衰草寂寞栖春红。繁花散乱歌舞歇，行人抚掌笑石崇。首阳山人恨不逢，食薇不饱乐在中。至今姓字不磨灭，皎如白月悬高穹。但见天地之内，光辉照耀南北连西东。清风遐播亿万古，而我无尽物有终。俯视沈酣声利辈，空中短燄风里虫。
严江独钓
作者：叶颙
朝代：明
体裁：五言绝句

光武中兴主，严光避世翁。云边一片石，江上几秋风。
中秋怀古玩月
作者：叶颙
朝代：明
体裁：古风

空明仙人游广寒，挟予飞入青云端。罡风吹上九万里，冰轮直驾稳更安。碧天空阔高而宽，巍巍金阙非人间。琼楼绀宇开万户，水晶宫殿银阑干。团圆青铜镜，灿烂白玉盘。寒芒曜今昔，素液流肺肝。满身风露毛发爽，一衿冰雪衣袂单。云边有女骑綵鸾，清歌妙舞美且闲。笙箫迭奏音调古，二十五丝错杂弹。姮娥遗我长生丹，服饵久久生羽翰。朱唇绿鬓颜色好，骨刚体健力不殚。慇勤再拜谢明月，清光留作千载观。
举酒春风前
作者：叶颙
朝代：明
体裁：古风

举酒春风前，勿讶衰颜红。藉兹曲糵媒，成彼酝酿功。顿使铁石肠，化为欢悦容。喜色浮须眉，和气填心胸。浩浩六合间，广扇淳厚风。儿女岂知此，唯醉芳花丛。
久客寄邻叟
作者：叶颙
朝代：明
体裁：五言律诗

久客秋仍晚，烟霞锁敝庐。晴江思共钓，云岭忆同锄。贫贱交情薄，飘零酒盏疏。何当风雨夜，归读旧时书。
乙巳正月十二日雪中感怀
作者：叶颙
朝代：明

梅李争妍冷更荣，杨花飞絮湿尤轻。雪梢香冻莺声？，月树光寒蝶影清。儿女祗贪金帐乐，英雄空老玉关情。自怜衰朽心犹壮，梦里麾兵入蔡城。
乙巳正月十二日雪中感怀
作者：叶颙
朝代：明
体裁：七言律诗

梅李争妍冷更荣，杨花飞絮湿尤轻。雪梢香冻莺声�，月树光寒蝶影清。儿女祗贪金帐乐，英雄空老玉关情。自怜衰朽心犹壮，梦里麾兵入蔡城。
乙未八月二十二夜梦宿山寺与僧讲道论诗不觉夜分僧赋一联云鹤向白云栖处宿僧从青嶂影边归觉而微改其句足成一律云
作者：叶颙
朝代：明
体裁：七言律诗

天风吹梦过招提，瘦策迢迢扣夕扉。鹤拣白云枝上宿，僧从青嶂月边归。杉松韵古调清乐，苔藓痕深染敝衣。多谢山灵能念旧，此心焉敢忘烟霏。
九日
作者：叶颙
朝代：明
体裁：五言律诗

霜重雁初飞，江空蟹正肥。黄花经雨瘦，乌帽任风欹。满饮王弘酒，豪吟杜牧诗。东篱多感兴，况近夕阳时。
九日东篱晚兴
作者：叶颙
朝代：明
体裁：五言律诗

杳杳柴桑路，东篱对夕阳。断虹初霁雨，新雁欲迎霜。黄菊秋香老，乌纱雪鬓凉。王弘人去远，目送楚峰长。
九日寄兴三首（庚申岁）
作者：叶颙
朝代：明

故侣无心送酒，老翁有意留题。旧日龙山佳会，如今风雨凄凄。白发凄凉旧里，黄花冷落东篱。西望夕阳归去，淡烟衰草堪悲。黄菊香残夜雨，乌纱醉落秋风。回首十年旧事，乱云流水西东。
九日寄兴三首（庚申岁）·其一
作者：叶颙
朝代：明
体裁：六言诗

故侣无心送酒，老翁有意留题。旧日龙山佳会，如今风雨凄凄。
九日寄兴三首（庚申岁）·其三
作者：叶颙
朝代：明
体裁：六言诗

黄菊香残夜雨，乌纱醉落秋风。回首十年旧事，乱云流水西东。
九日寄兴三首（庚申岁）·其二
作者：叶颙
朝代：明
体裁：六言诗

白发凄凉旧里，黄花冷落东篱。西望夕阳归去，淡烟衰草堪悲。
二月江城见梅二首
作者：叶颙
朝代：明

二月江城第一枝，怕寒故故著花迟。不嫌艳杏夭桃俗，甘受狂蜂妒蝶疑。月落西湖惊旧梦，雪消南国忆当时。楼头亦有霜天角，懒对春风暖日吹。桃杏纷纷正得时，疏梅高洁合知几。如何万卉娇春日，犹有孤芳驻夕晖。未要板桥寻蜡屐，最宜沙路试罗衣。轻鞋小扇孤山下，绝胜逋仙踏雪归。
二月江城见梅二首·其一
作者：叶颙
朝代：明
体裁：七言律诗

二月江城第一枝，怕寒故故著花迟。不嫌艳杏夭桃俗，甘受狂蜂妒蝶疑。月落西湖惊旧梦，雪消南国忆当时。楼头亦有霜天角，懒对春风暖日吹。
二月江城见梅二首·其二
作者：叶颙
朝代：明
体裁：七言律诗

桃杏纷纷正得时，疏梅高洁合知几。如何万卉娇春日，犹有孤芳驻夕晖。未要板桥寻蜡屐，最宜沙路试罗衣。轻鞋小扇孤山下，绝胜逋仙踏雪归。
云峰雅兴
作者：叶颙
朝代：明
体裁：五言律诗

高卧碧云岑，清谈翠竹林。疏狂交牧圉，勋业谢冠簪。江月清吟腑，松风醒醉心。焦桐弦久绝，三弄发奇音。
云？天民独乐歌
作者：叶颙
朝代：明

云？天民身健武，屈指今年七十五。衰鬓凝霜暖不消，吟眸掣电明堪睹。耳聋尚可听箫韶，舌在犹能话今古。风标凛凛瘦如松，意气堂堂狞似虎。生平快活不识愁，祗有攒眉作诗苦。得句狂呼笑点头，论文猛拍忙搔首。栖林玄鹤为惊飞，出岫白云俄退走。梅边竹笛半醉吹，石上桐琴一长抚。饭后欢陪夜月游，饮酣喜对春风舞。常呼晨雾锁松扃，远引寒泉环竹户。困寻陆羽写茶经，闲访陶潜抄菊谱。人间俯仰计总非，目下恩荣乐宁久。何如丘壑了馀生，渴饮饥餐饱摩肚。儿学躬耕仆饭牛，归而斗酒谋诸妇。客至从嗔不与言，坐对蓉峰懒开口。不将踪迹出人前，高眠月岭烟霞坞。已知身世足优游，唯愧乾坤无报补。呵呵呵呵真草莽，收拾闲名莫辜负。从教世俗骂痴狂，任彼时人笑愚鲁。
云？山人纸衾吟
作者：叶颙
朝代：明

楮桕霜华细，蓝田玉色鲜。全无针线迹，宁费绮罗钱。照席凝冰洁，铺床夺锦妍。卷舒皆自在，表里出天然。瑩彻明无滓，温柔软胜绵。姜公闻必喜，杜甫见还怜。素质诚无让，红尘已断缘。银屏非等伍，石枕惯周旋。野客深相结，豪家定弃捐。不劳寒女织，唯称老夫眠。光彩生虚白，真纯绝外铅。阳生春浩浩，暖快腹便便。盖覆功非浅，清虚理不偏。致身天地外，迥出羲皇前。睡去山云热，情空海月圆。梅花频入梦，香影绕林泉。琼姬亦垂顾，丰姿美婵娟。邀我登广庭，恍惚游钧天。天风杂环佩，上谒瑶华仙。遗我不死药，授我长生篇。使我颜色好，犀齿还榴编。苍容返朱唇，绿鬓垂华颠。方瞳复如漆，碧沼浮疏莲。从兹久住世，游戏三千年。我闻而喜忽惊寤，但见清虚满室月白云翩翩。
云�天民独乐歌
作者：叶颙
朝代：明
体裁：古风

云�天民身健武，屈指今年七十五。衰鬓凝霜暖不消，吟眸掣电明堪睹。耳聋尚可听箫韶，舌在犹能话今古。风标凛凛瘦如松，意气堂堂狞似虎。生平快活不识愁，祗有攒眉作诗苦。得句狂呼笑点头，论文猛拍忙搔首。栖林玄鹤为惊飞，出岫白云俄退走。梅边竹笛半醉吹，石上桐琴一长抚。饭后欢陪夜月游，饮酣喜对春风舞。常呼晨雾锁松扃，远引寒泉环竹户。困寻陆羽写茶经，闲访陶潜抄菊谱。人间俯仰计总非，目下恩荣乐宁久。何如丘壑了馀生，渴饮饥餐饱摩肚。儿学躬耕仆饭牛，归而斗酒谋诸妇。客至从嗔不与言，坐对蓉峰懒开口。不将踪迹出人前，高眠月岭烟霞坞。已知身世足优游，唯愧乾坤无报补。呵呵呵呵真草莽，收拾闲名莫辜负。从教世俗骂痴狂，任彼时人笑愚鲁。
云�山人纸衾吟
作者：叶颙
朝代：明
体裁：古风

楮桕霜华细，蓝田玉色鲜。全无针线迹，宁费绮罗钱。照席凝冰洁，铺床夺锦妍。卷舒皆自在，表里出天然。莹彻明无滓，温柔软胜绵。姜公闻必喜，杜甫见还怜。素质诚无让，红尘已断缘。银屏非等伍，石枕惯周旋。野客深相结，豪家定弃捐。不劳寒女织，唯称老夫眠。光彩生虚白，真纯绝外铅。阳生春浩浩，暖快腹便便。盖覆功非浅，清虚理不偏。致身天地外，迥出羲皇前。睡去山云热，情空海月圆。梅花频入梦，香影绕林泉。琼姬亦垂顾，丰姿美婵娟。邀我登广庭，恍惚游钧天。天风杂环佩，上谒瑶华仙。遗我不死药，授我长生篇。使我颜色好，犀齿还榴编。苍容返朱唇，绿鬓垂华颠。方瞳复如漆，碧沼浮疏莲。从兹久住世，游戏三千年。我闻而喜忽惊寤，但见清虚满室月白云翩翩。
人或问予云�旧隐尚无恙者赋一绝答之
作者：叶颙
朝代：明
体裁：七言绝句

瘦竹长松小径花，故园泉石锁烟霞。白云无恙青松老，依旧山中宰相家。
代居官寄友
作者：叶颙
朝代：明
体裁：五言律诗

不信宦游拙，功名未有成。半生燕北老，十载越南征。每叹黄金尽，空惊白发生。何时灯火夜，相与话归耕。
代张匡敬送宪史武文献迁浙西
作者：叶颙
朝代：明
体裁：五言律诗

儒衡家世旧，气节老弥刚。谁谓更千古，犹能出一郎。乌台知姓字，白简凛风霜。后夜吴江月，清光应更长。
偶成
作者：叶颙
朝代：明
体裁：古风

我先落魄何所为，百年生计巢南枝。迎风吸露饮山渌，枕泉漱石吟新诗。一丝不挂心自乐，澹然性灵学无学。洗耳熟听空山猿，知心更有空山鹤。漫漫长夜何时晨，纷纷尘世何日清。餔糟啜醨难自强，独醒肯图千古名。君不见严光片石生白云，江湖夜永秋水深。碧丝牵动潭底月，直钩钓断人间心。
元宵雪感怀
作者：叶颙
朝代：明
体裁：七言律诗

羽衣云佩广寒仙，扶翊嫦娥下九天。天下山川开玉卉，夜深灯火涌金莲。最忧渔艇江波冷，犹记鳌山海月圆。世乱繁华非曩昔，寒缸挑尽谩僵眠。
元宵雪感怀次韵
作者：叶颙
朝代：明

游戏人间百亿仙，细裁春胜散瑶天。九重银汉翻琪树，万顷瑶池浸玉莲。贪玩目前春富贵，忘观天上月团圆。霓裳莫惜频频舞，辉映花灯夜不眠。金帐羊羔酒里仙，醉观皓鹤下瑶天。寒英忽舞颠狂絮，香燄俄开烂漫莲。阆苑有花春未老，芳城不夜月空圆。茅斋僵卧袁夫子，也玩鳌山懒去眠。
元宵雪感怀次韵·其一
作者：叶颙
朝代：明
体裁：七言律诗

游戏人间百亿仙，细裁春胜散瑶天。九重银汉翻琪树，万顷瑶池浸玉莲。贪玩目前春富贵，忘观天上月团圆。霓裳莫惜频频舞，辉映花灯夜不眠。
元宵雪感怀次韵·其二
作者：叶颙
朝代：明
体裁：七言律诗

金帐羊羔酒里仙，醉观皓鹤下瑶天。寒英忽舞颠狂絮，香燄俄开烂漫莲。阆苑有花春未老，芳城不夜月空圆。茅斋僵卧袁夫子，也玩鳌山懒去眠。
八月望夕玩月歌
作者：叶颙
朝代：明

八月望夕天大晴，纤埃散去河汉清。长空皎洁净如洗，四顾寥阒秋无声。少焉皓月生沧溟，吴牛乍见喘且惊。连宵阴晦不见月，今夜见月倍称情。寒芒直射斗牛窟，满庭冰雪银水晶。低徊弄色茅屋上，照我慷慨平生诚。乾坤虚廓照万古，再一万古光愈明。从兹高照万万古，毫发可容无遁形。老翁今年七十一，固当与月同亏盈。月能烛幽鉴下土，人能拨乱至太平。二俱有功于天下，皆足为世之重轻。故能发无尽之幽光，垂不朽之令名。云霄有路通蓬瀛，仙人相邀游广庭。朗然晃耀白玉京，钧天乐奏声铿鍧。风吹衣袂虚泠泠，环佩错杂相和鸣。团团古铜镜，灿烂天之庭。清辉百千丈，神彩何瑩瑩。金波泻琼液，跃出虾蟆精。云边白兔知几龄，玉杵舂香药未成。丹桂不老常芳荣，西风凉夜秋花馨。姮娥孀居谁与伍，美质不眠长独醒。贝宫旷阔宁有极，举步欲进足屡停。满身风露良久立，依然命驾还青冥。黄尘白水三山远，魂梦飘飘回翠辇。恍疑身在紫霞峰，影随大地山河转。霓裳羽衣不复道，灵丹难驻容长好。君不见万里关山全盛时，有道君王蜀中老。
八月望夕玩月歌
作者：叶颙
朝代：明
体裁：古风

八月望夕天大晴，纤埃散去河汉清。长空皎洁净如洗，四顾寥阒秋无声。少焉皓月生沧溟，吴牛乍见喘且惊。连宵阴晦不见月，今夜见月倍称情。寒芒直射斗牛窟，满庭冰雪银水晶。低徊弄色茅屋上，照我慷慨平生诚。乾坤虚廓照万古，再一万古光愈明。从兹高照万万古，毫发可容无遁形。老翁今年七十一，固当与月同亏盈。月能烛幽鉴下土，人能拨乱至太平。二俱有功于天下，皆足为世之重轻。故能发无尽之幽光，垂不朽之令名。云霄有路通蓬瀛，仙人相邀游广庭。朗然晃耀白玉京，钧天乐奏声铿鍧。风吹衣袂虚泠泠，环佩错杂相和鸣。团团古铜镜，灿烂天之庭。清辉百千丈，神彩何莹莹。金波泻琼液，跃出虾蟆精。云边白兔知几龄，玉杵舂香药未成。丹桂不老常芳荣，西风凉夜秋花馨。姮娥孀居谁与伍，美质不眠长独醒。贝宫旷阔宁有极，举步欲进足屡停。满身风露良久立，依然命驾还青冥。黄尘白水三山远，魂梦飘飘回翠辇。恍疑身在紫霞峰，影随大地山河转。霓裳羽衣不复道，灵丹难驻容长好。君不见万里关山全盛时，有道君王蜀中老。
兴怀
作者：叶颙
朝代：明
体裁：古风

幽遁足嘉谟，崇勋授壮夫。杖藜登岭岫，蓑笠钓江湖。最喜烟霞古，从教姓字无。顿忘身外虑，宁受世间誉。尽日寻棋局，长年卧酒垆。饮酣吟啸远，睡醒兴怀孤。秋屿翔云鹤，春波浴海凫。四时花木美，野叟复何图。
兴怀
作者：叶颙
朝代：明
体裁：五言律诗

泉石兴方浓，功名梦已空。发缘吟苦白，颜惜饮酣红。酒建和愁策，茶成遣困功。自惭无妙术，唯解醉春风。
再和前韵
作者：叶颙
朝代：明

天下关山入战图，异乡为客倍愁吾。江淮远近连烽火，里巷高低长草芜。坚卧谩愁兵甲满，独醒宁怕梦魂孤。太平气象犹如旧，痛饮蒲觞醉道途。今年端午去年同，老去闲身转不容。几欲入山穿薜荔，常思浮海采芙蓉。伤时倍觉愁肠结，骂贼徒添怒发冲。何日果能忘世事，楚云湘雨小孤峰。
再和前韵·其一
作者：叶颙
朝代：明
体裁：七言律诗

天下关山入战图，异乡为客倍愁吾。江淮远近连烽火，里巷高低长草芜。坚卧谩愁兵甲满，独醒宁怕梦魂孤。太平气象犹如旧，痛饮蒲觞醉道途。
再和前韵·其二
作者：叶颙
朝代：明
体裁：七言律诗

今年端午去年同，老去闲身转不容。几欲入山穿薜荔，常思浮海采芙蓉。伤时倍觉愁肠结，骂贼徒添怒发冲。何日果能忘世事，楚云湘雨小孤峰。
再和来字韵
作者：叶颙
朝代：明
体裁：七言律诗

风倦长坡化雨来，洗空尘世弭天灾。滂沱足使坤维溢，澒洞仍烦巽二催。足下已深三尺水，耳边何止一声雷。县官满贮丰年粟，广育山林茂异才。
再次前韵
作者：叶颙
朝代：明
体裁：七言律诗

水晶宫阙拥瑶空，宫里琼姬过海东。雾毂冰轮飞广汉，羽衣仙袂舞刚风。天神浅试裁云手，海若新成剪水功。老子畏寒头为缩，鬓毛如猬耳双聋。
再次前韵
作者：叶颙
朝代：明
体裁：七言律诗

深夜沈沈万象空，乾坤一色混西东。湿云冷浸琪花月，冻雨晴飘玉树风。老去更无擒蔡术，困来犹有煮茶功。寄诗勿吝频敲户，茅屋袁生耳不聋。
再次前韵
作者：叶颙
朝代：明
体裁：七言律诗

醉眼模糊宇宙空，出门投北误投东。老龙跳落银河水，皓鹤飞来玉阙风。谢女有诗裁妙句，吴城无策立奇功。十年懒听尘寰事，僵卧从教两耳聋。
再次前韵二律喜其寄傲僧庐深得幽寂之趣
作者：叶颙
朝代：明

健理烟波钓月槎，困眠云屋野僧家。清谈自足酬玄旨，佳句仍堪罩碧纱。萧寺借栽陶令菊，祗园分种邵平瓜。翻经石上琴弹罢，最喜良宵两部蛙。少日心存汉使槎，老年诗到晚唐家。床前古鼎烹茶灶，头上凉巾漉酒纱。绕屋锄云多种竹，凿池分溜广浇瓜。空庭草色休频剪，留护阶除鼓吹蛙。
再次前韵二律喜其寄傲僧庐深得幽寂之趣·其二
作者：叶颙
朝代：明
体裁：七言律诗

少日心存汉使槎，老年诗到晚唐家。床前古鼎烹茶灶，头上凉巾漉酒纱。绕屋锄云多种竹，凿池分溜广浇瓜。空庭草色休频剪，留护阶除鼓吹蛙。
再次前韵凡三叠
作者：叶颙
朝代：明

觌面依然旧日人，祗添尘土上衣襟。联床夜雨思前话，十载春风老壮心。松径任教云满袖，宦途莫遣雪盈簪。山家活计还知否，诗卷茶瓶夜月琴。车马重逢喜二天，诗翁仍旧耸吟肩。风尘有恨彫双鬓，岁月无情老十年。纸上虚名俱梦尔，杯中真乐出天然。别来学得安心法，净扫青山枕石眠。虑远忧深感慨人，出奇筹策满胸襟。抑强扶弱平生志，激浊扬清旧日心。思向明时呈利器，肯随漓俗著尘簪。秋风异国无人夜，独鼓空山月下琴。林泉深处不朝天，野服裁云补两肩。闭户读书频谢客，入山采药动逾年。松根长啸心清甚，石上豪吟兴浩然。尽日更无身外事，困寻芳草落花眠。江左风流绝代人，云裳兰佩更风襟。政多感物伤时恨，常负忧君为国心。三献无功羞抱璞，十年不调欲投簪。酒酣拔剑空长舞，谁识中郎爨下琴。醉吹长笛夕阳天，醒拍希夷魏野肩。岩下烟霞常满地，世间荣宠不多年。采山钓水常随分，赏月吟风得自然。松顶日高三十丈，老猿犹抱白云眠。
再次前韵凡三叠·其一
作者：叶颙
朝代：明
体裁：七言律诗

觌面依然旧日人，祗添尘土上衣襟。联床夜雨思前话，十载春风老壮心。松径任教云满袖，宦途莫遣雪盈簪。山家活计还知否，诗卷茶瓶夜月琴。
再次前韵凡三叠·其三
作者：叶颙
朝代：明
体裁：七言律诗

虑远忧深感慨人，出奇筹策满胸襟。抑强扶弱平生志，激浊扬清旧日心。思向明时呈利器，肯随漓俗著尘簪。秋风异国无人夜，独鼓空山月下琴。
再次前韵凡三叠·其二
作者：叶颙
朝代：明
体裁：七言律诗

车马重逢喜二天，诗翁仍旧耸吟肩。风尘有恨彫双鬓，岁月无情老十年。纸上虚名俱梦尔，杯中真乐出天然。别来学得安心法，净扫青山枕石眠。
再次前韵凡三叠·其五
作者：叶颙
朝代：明
体裁：七言律诗

江左风流绝代人，云裳兰佩更风襟。政多感物伤时恨，常负忧君为国心。三献无功羞抱璞，十年不调欲投簪。酒酣拔剑空长舞，谁识中郎爨下琴。
再次前韵凡三叠·其六
作者：叶颙
朝代：明
体裁：七言律诗

醉吹长笛夕阳天，醒拍希夷魏野肩。岩下烟霞常满地，世间荣宠不多年。采山钓水常随分，赏月吟风得自然。松顶日高三十丈，老猿犹抱白云眠。
再次前韵凡三叠·其四
作者：叶颙
朝代：明
体裁：七言律诗

林泉深处不朝天，野服裁云补两肩。闭户读书频谢客，入山采药动逾年。松根长啸心清甚，石上豪吟兴浩然。尽日更无身外事，困寻芳草落花眠。
再次前韵（予与其父旧识诗中故及之）
作者：叶颙
朝代：明
体裁：七言律诗

乃父仙游竟隔凡，不图老共阿戎谭。千年白璧沈沧海，一颗骊珠耀碧潭。群彦进趋心正渴，独君高卧睡方酣。幽怀亦笑狙狂者，唯数朝三与暮三。
再次槎字韵述怀
作者：叶颙
朝代：明
体裁：七言律诗

形容枯似饱霜槎，身老空山处士家。一径梅香云满地，半窗花影月笼纱。常穿谢氏登山屐，惯设孙郎饷客瓜。离乱固非畴昔比，池塘难得为官蛙。
再赋听香亭（并序）
作者：叶颙
朝代：明
体裁：古风

听香亭畔春风起，吹折琼花三两蕊。烟梢留宿白云飞，横渡溪桥归海屿。雪消南国近黄昏，月照前村半江水。五更霜重玉容寒，吟翁睡足茅屋底。梦中非我亦非梅，非鼻非心复非耳。但见芬芳遍太虚，唯聆馥郁周寰宇。幽香和冻堕琴床，旖旎肝肠熏骨髓。胸次峥嵘妙莫窥，襟怀洒落奇无比。醉后频惊往事空，醒来倍觉吾庐美。疏影横斜涧沼中，韶光浩荡乾坤里。雌蝶雄蜂浪自狂，山猿野鹤深相嘻。画角高酣兴不孤，玉箫婉娩情难已。雾钥江南去路迷，罗浮望断知何许。拟祛声迹绝闻尘，汲引深情为君洗。
再题式之诗后石屏父子皆有诗名
作者：叶颙
朝代：明
体裁：七言律诗

先生家世以诗鸣，久擅吟坛老将名。前辈群贤闻必喜，晚唐诸子见皆惊。云幡碧海苍龙影，风递青林紫凤声。石鼎煮茶尤韵美，松涛溅雪暮潮生。
军中一彦士少好读书喜谈论文章工拙尤笃意诗学求指南于仆为赋一律以赠之
作者：叶颙
朝代：明
体裁：七言律诗

知公雅志喜文章，光燄须观万丈长。太傅辞华宜鉴别，翰林豪放不寻常。笔端妙语诚须识，马上奇功慎勿忘。正是英雄驰骋日，策勋麟阁姓名香。
冬夜梅边即事
作者：叶颙
朝代：明
体裁：七言绝句

罗浮山下白云深，一枕师雄梦未成。残雪初消明月上，东风吹彻玉箫声。
冬夜闻笛出入韵
作者：叶颙
朝代：明
体裁：七言绝句

午夜谁将玉笛吹，白云满地湿难飞。惊回一枕春风梦，月上花梢最好枝。
冬景十绝（李从道丽泽诗社出题至治己未至己亥四十年矣） 其一 鹭立寒江
作者：叶颙
朝代：明
体裁：七言绝句

青苔白石鱼鳞腥，尽日独拳寒雨汀。疑是晴江沙上雪，黄昏一点不分明。
冬景十绝（李从道丽泽诗社出题至治己未至己亥四十年矣） 其七 书舍寒灯
作者：叶颙
朝代：明
体裁：七言绝句

青灯黄卷伴更长，花落银缸午夜香。异日长檠珠翠里，苦心寒燄莫相忘。
冬景十绝（李从道丽泽诗社出题至治己未至己亥四十年矣） 其三 霜天晓角
作者：叶颙
朝代：明
体裁：七言绝句

城上征人吹角声，月寒霜重声冥冥。孤舟万里南迁客，起著衣裳带梦听。
冬景十绝（李从道丽泽诗社出题至治己未至己亥四十年矣） 其九 纸帐梅花
作者：叶颙
朝代：明
体裁：七言绝句

销金帐暖酒盈觞，醒后依前世虑长。何似白云深处卧，春风一枕梦魂香。
冬景十绝（李从道丽泽诗社出题至治己未至己亥四十年矣） 其二 寒江独钓
作者：叶颙
朝代：明
体裁：七言绝句

扁舟独钓烟茫茫，醉著蓑衣不耐霜。最是月明无伴侣，一声渔笛出沧浪。
冬景十绝（李从道丽泽诗社出题至治己未至己亥四十年矣） 其五 板桥霜晓
作者：叶颙
朝代：明
体裁：七言绝句

月中青女下瑶空，潋滟寒波跨玉龙。画角一声天未晓，前村梅下有吟翁。
冬景十绝（李从道丽泽诗社出题至治己未至己亥四十年矣） 其八 梅下清吟
作者：叶颙
朝代：明
体裁：七言绝句

吟肩瘦耸白云根，兴绕孤山水竹村。月上南枝诗未就，暗香疏影又黄昏。
冬景十绝（李从道丽泽诗社出题至治己未至己亥四十年矣） 其六 茅檐曝背
作者：叶颙
朝代：明
体裁：七言绝句

门外三竿红日迟，向阳花木暂熙熙。老翁曝背亭前坐，自取经书教小儿。
冬景十绝（李从道丽泽诗社出题至治己未至己亥四十年矣） 其十 烟蓑钓雪
作者：叶颙
朝代：明
体裁：七言绝句

万顷玻璃失钓矶，白云片片补蓑衣。鸟声断绝人踪灭，独向芦花月下归。
冬景十绝（李从道丽泽诗社出题至治己未至己亥四十年矣） 其四 江路梅香
作者：叶颙
朝代：明
体裁：七言绝句

漠漠江云路不分，小桥流水夕阳村。唫翁马上频回首，一阵东风暗断魂。
冬景十绝（李从道丽泽诗社出题至治己未至己亥四十年矣）·鹭立寒江
作者：叶颙
朝代：明

青苔白石鱼鳞腥，尽日独拳寒雨汀。疑是晴江沙上雪，黄昏一点不分明。扁舟独钓烟茫茫，醉著蓑衣不耐霜。最是月明无伴侣，一声渔笛出沧浪。城上征人吹角声，月寒霜重声冥冥。孤舟万里南迁客，起著衣裳带梦听。漠漠江云路不分，小桥流水夕阳村。唫翁马上频回首，一阵东风暗断魂。月中青女下瑶空，潋滟寒波跨玉龙。画角一声天未晓，前村梅下有吟翁。门外三竿红日迟，向阳花木暂熙熙。老翁曝背亭前坐，自取经书教小儿。青灯黄卷伴更长，花落银缸午夜香。异日长檠珠翠里，苦心寒燄莫相忘。吟肩瘦耸白云根，兴绕孤山水竹村。月上南枝诗未就，暗香疏影又黄昏。销金帐暖酒盈觞，醒后依前世虑长。何似白云深处卧，春风一枕梦魂香。万顷玻璃失钓矶，白云片片补蓑衣。鸟声断绝人踪灭，独向芦花月下归。
凿井
作者：叶颙
朝代：明
体裁：五言律诗

高原凿深井，水流深淙淙。三咽清肺腑，凛然冰雪容。云埋石甃冷，月照山泉空。汲引君勿辞，是中有神龙。
初夕暑退生凉
作者：叶颙
朝代：明
体裁：七言绝句

溽暑初收生暮凉，风将秋信入虚堂。芙蓉峰顶夜来雨，溪水新添二尺强。
北山游
作者：叶颙
朝代：明
体裁：古风

北山山色青更青，堆蓝积翠开画屏。浮生突兀百千丈，驾梁峙石劳六丁。自从太极既判混沌死，天开地辟知几龄。东西横亘一万里，远迎岱岳连沧溟。晨昏碍日遮月星，往往不雨轰雷霆。荒烟霾雾虎豹隐，深渊大泽龙蛇腥。幽花野草不识名，天风时送芳树馨。风云变态皆可玩，烟光岚影浮虚棂。有如佳人在空谷，体貌闲冶尤娉婷。人间岁月不复记，祗随寒燠观尧蓂。神仙宫殿梵王宅，螭藏凤隐凌青冥。金钟玉磬问远近，洞门无人长不扃。道士昔诵蕊珠经，功成骑鹄朝帝廷。腰悬环佩杂宫徵，钧天音乐风泠泠。迩来历世经累劫，丹书宝篆犹镌铭。摩挲石刻一慷慨，顿觉胸次洗空世虑尘梦醒。弹琴坐盘石，遗音绕指穿林坰。山灵鼓舞山鬼啸，常有白鹤飞来听。湘妃汉女亦游玩，载以雾毂乘云軿。登高采妙药，长镵短钁锄茯苓。天瓢泻石髓，瑶杯斟醁醽。饮之似欲生羽翎，神清气定百脉宁。下视人寰乌兔急，东生西没何时停。寻名访利浪自苦，便欲脱去世俗凡陋无用七尺之躯形。游行无碍少羁束，化为天壤之内不老不死千秋万古英爽之精灵。
午梦感邯郸旧事
作者：叶颙
朝代：明
体裁：五言律诗

清睡午炊香，槐安仕路长。征辽辞激切，忧国志忠刚。赴召新承宠，遭谗复致殃。危疑忽惊悟，大笑海蟾凉。
午窗睡起偶吟閒花落砚池小儿汝廉率尔应声曰香絮粘棋局遂足成一律
作者：叶颙
朝代：明
体裁：五言律诗

睡醒碧窗虚，无人松影移。庭空晴昼永，径静夕阳迟。香絮粘棋局，閒花落砚池。时看烟树鸟，飞过白云枝。
南山晚眺
作者：叶颙
朝代：明
体裁：古风

南山青如蓝，处士衣可染。独立万仞岗，眼空天地远。扶筇访梅竹，褰裳蹑苔藓。静听水潺湲，卧看云舒卷。长啸抚孤松，乘闲数奇巘。平生不动心，肯随名利转。摩挲太古石，相知谅非浅。
又感怀
作者：叶颙
朝代：明
体裁：七言律诗

斜风细雨暗东篱，岁月惊心往昔非。芳菊有香秋渐老，空尊无酒意多违。陶潜去后论交寡，杜牧吟成见和稀。西望山林无限意，乱云多处断鸿飞。
古意
作者：叶颙
朝代：明
体裁：五言律诗

江汉遨游女，吹箫伴月明。曲终人又去，声断意还惊。云尽湘潭暮，潮回浙水平。英雄今昔事，日落远峰青。
古意
作者：叶颙
朝代：明
体裁：古风

浊醪有佳趣，不结醒者欢。素琴有奇指，不为俗耳弹。真乐存妙理，流水环高山。知味谅不多，知音良独难。
古意三首
作者：叶颙
朝代：明

我本山中人，不为世网牵。寓情猿鹤间，寄兴鸥鹭边。扫花净石径，烹茶汲溪泉。神游三洞云，耳洗千尺渊。两手弄明月，双脚踏紫烟。胡为尘埃中，脱屣未断缘。动有饥渴忧，幸无势利缠。何当驾天风，飞上青峰巅。耸身天地外，凝心混沌先。俯首谢人世，一笑千千年。堂堂七尺躯，处此人间世。秋月与春花，宴赏长游戏。杯酒屡劝斟，？饮宁辞醉。焉能百年中，遽作千载计。俯仰天地宽，久客不知愧。安得生羽翰，啸入烟霞去。从兹亿万古，潇洒风尘外。夷齐偕盗蹠，耳目略相类。樗栎杂倚桐，枝叶良不异。薰莸稍有殊，妍丑从此始。凫短鹤翎长，谅不殊此理。得失了莫齐，一笑天地里。
古意三首·其一
作者：叶颙
朝代：明
体裁：古风

我本山中人，不为世网牵。寓情猿鹤间，寄兴鸥鹭边。扫花净石径，烹茶汲溪泉。神游三洞云，耳洗千尺渊。两手弄明月，双脚踏紫烟。胡为尘埃中，脱屣未断缘。动有饥渴忧，幸无势利缠。何当驾天风，飞上青峰巅。耸身天地外，凝心混沌先。俯首谢人世，一笑千千年。
古意三首·其三
作者：叶颙
朝代：明
体裁：古风

夷齐偕盗蹠，耳目略相类。樗栎杂倚桐，枝叶良不异。薰莸稍有殊，妍丑从此始。凫短鹤翎长，谅不殊此理。得失了莫齐，一笑天地里。
古意三首·其二
作者：叶颙
朝代：明

堂堂七尺躯，处此人间世。秋月与春花，宴赏长游戏。杯酒屡劝斟，？饮宁辞醉。焉能百年中，遽作千载计。俯仰天地宽，久客不知愧。安得生羽翰，啸入烟霞去。从兹亿万古，潇洒风尘外。
古意三首·其二
作者：叶颙
朝代：明
体裁：古风

堂堂七尺躯，处此人间世。秋月与春花，宴赏长游戏。杯酒屡劝斟，�饮宁辞醉。焉能百年中，遽作千载计。俯仰天地宽，久客不知愧。安得生羽翰，啸入烟霞去。从兹亿万古，潇洒风尘外。
同前题下字韵二首
作者：叶颙
朝代：明

叛军日骄横，六月反城下。长竿揭旌旗，群凶列行伍。兰江接金华，膏血腥草莽。老弱皆窜亡，奔驰实劳苦。崎岖扶父翁，艰难负儿女。万死获一生，行李何暇取。饥饿复惊惶，逢人语无绪。数里绝行踪，孤村尽禾黍。乱后始得归，飘零如逆旅。苍烟销荆扉，青苔封石础。多谢故山云，护我弹琴所。兵骄乱纪律，荡然无上下。虽乏哙等才，耻与哙等伍。江南久丧乱，州郡俱榛莽。况复此辈反，黎庶不胜苦。括囊索金银，杀人掠子女。元恶幸诛擒，所失宁复取。治乱如理丝，不理将失绪。治田当去蠹，不去终害黍。军容欲不惊，必先肃其旅。梁栋欲不倾，必先正其础。措置果合宜，何忧不得所。
同前题下字韵二首·其一
作者：叶颙
朝代：明
体裁：古风

叛军日骄横，六月反城下。长竿揭旌旗，群凶列行伍。兰江接金华，膏血腥草莽。老弱皆窜亡，奔驰实劳苦。崎岖扶父翁，艰难负儿女。万死获一生，行李何暇取。饥饿复惊惶，逢人语无绪。数里绝行踪，孤村尽禾黍。乱后始得归，飘零如逆旅。苍烟销荆扉，青苔封石础。多谢故山云，护我弹琴所。
同前题下字韵二首·其二
作者：叶颙
朝代：明
体裁：古风

兵骄乱纪律，荡然无上下。虽乏哙等才，耻与哙等伍。江南久丧乱，州郡俱榛莽。况复此辈反，黎庶不胜苦。括囊索金银，杀人掠子女。元恶幸诛擒，所失宁复取。治乱如理丝，不理将失绪。治田当去蠹，不去终害黍。军容欲不惊，必先肃其旅。梁栋欲不倾，必先正其础。措置果合宜，何忧不得所。
听泉亭
作者：叶颙
朝代：明
体裁：古风

枕石听山泉，看云度流水。水去动云根，泉鸣漱石齿。神清万窍风，梦破孤舟雨。彷佛中郎琴，泠泠响焦尾。中含太古音，分明合宫徵。我老两耳聋，无心论臧否。世事不愿闻，高卧茅屋底。今朝偶听泉，爽气侵骨髓。毛发为洒淅，肝胆忽磊磈。取泉三咽之，顿失平生鄙。翩然欲凭虚，乘风学轻举。岂意下劣资，悟此清净理。喜极竟忘言，徐徐与泉语。慎勿恋空岩，寒烟锁秋渚。慎勿伴高人，幽赏无穷已。旦夕赴瀛洲，奔驰日千里。长空捲雪涛，声撼天地里。潜蛟既出游，苍龙亦惊起。恩波万丈长，大洗人间滓。岂独此亭中，但涤巢由耳。
吹箫明月底
作者：叶颙
朝代：明
体裁：古风

吹箫明月底，素魄流寒光。箫声更清婉，音调美且长。孤鸾舞天风，老凤鸣朝阳。仙人王子乔，往事空茫茫。丹成灶应冷，仙去台亦荒。千秋更万古，日夕遥相望。
吾琴所为曹令所坏寓居赋秋风破屋歌
作者：叶颙
朝代：明
体裁：古风

君不见南山叟，一室容身小如斗。闭门僵卧学袁安，雪打风吹懒开口。又不见牛马走，短布单衣寒露肘。长途汨没笑李斯，咸阳市上牵黄狗。男儿壮志要似渭川云梦竹，不染尘埃出林麓。又似苍颜劲节松，偃蹇孤高立岩谷。雪中矫矫舞游龙，霜里涓涓濯寒玉。春和长有拂云青，岁寒岂减昂霄绿。野人旷荡无所归，居无华屋膳无肉。胸涵胆气欲食牛，世乏才能耻干禄。高眼不复梦功名，信步何曾限南北。行藏无碍独纵横，动静随缘少拘束。从来任运合天真，坦率人皆笑粗俗。儒生性僻不入时，身老乾坤忘宠辱。囊虚买誉百两金，日籴充饥五升粟。顽然空洞腰十围，唯贮文章满斯腹。谩开电目烛五行，徒援霜毫写千幅。祗闻张奉贱毛生，未见夷吾怜鲍叔。短琴一弄固有馀，长铗三弹常不足。噫戏安得乐天都盖洛阳城里万丈之白裘，杜陵大庇天下寒士万间之广屋。尊贤重道贻今羞，大厦宽袍遂吾欲。床头更有酒新熟，绿蚁濡唇斟百斛。此时不愿万户侯，何心更作九州牧。山中宰相乐馀年，管领丘园慰幽独。云边吟咏足逍遥，月下壶觞倍清淑。闲铺棋局伴炉薰，满吸湖光饮山渌。含烟细草叠芳茵，过雨馀花呈绣褥。王侯卿相非我俦，牧圉樵渔是予属。四时佳景尽来归，泉石烟霞皆素蓄。笑拖长袖醉春风，寄傲轩窗百斯福。
和万卷阁诗韵 其一 倪希圣携石元吉题万卷阁诗见示且言其先大父枢密公南渡后尝读书游观于此南渡去今二百年遂成陈迹感古伤今不能忘怀何时一登楼纵观前人遗躅朗吟豪咏于天风百尺之上与王粲元龙相望于千载之下顾不伟欤因次韵二章
作者：叶颙
朝代：明
体裁：古风

天风百尺楼，壮制凌霄汉。绕屋山四围，充栋书万卷。峰峦献奇观，宇宙钟神算。弦歌师鲁丘，政治资姬旦。冥搜竟忘疲，幽讨庸辞倦。唯知扇文风，未必图美宦。桂月与松云，时复供清玩。人去楼亦空，千秋发悲叹。
和万卷阁诗韵 其二 倪希圣携石元吉题万卷阁诗见示且言其先大父枢密公南渡后尝读书游观于此南渡去今二百年遂成陈迹感古伤今不能忘怀何时一登楼纵观前人遗躅朗吟豪咏于天风百尺之上与王粲元龙相望于千载之下顾不伟欤因次韵二章
作者：叶颙
朝代：明
体裁：古风

画栋丽晴霞，飞甍接天汉。虚棂纳青山，巍轩贮黄卷。缅怀创楼人，胸襟蕴奇算。相去数百年，坐阅成一旦。想当读书日，研精固忘倦。浮云变盛时，短世惊薄宦。我欲登斯楼，烟云聊把玩。感慨三抚阑，临风寄长叹。
和万卷阁诗韵·倪希圣携石元吉题万卷阁诗见示且言其先大父枢密公南渡后尝读书游观于此南渡去今二百年遂成陈迹感古伤今不能忘怀何时一登楼纵观前人遗躅朗吟豪咏于天风百尺之上与王粲元龙相望于千载之下顾不伟欤因次韵二章
作者：叶颙
朝代：明

天风百尺楼，壮制凌霄汉。绕屋山四围，充栋书万卷。峰峦献奇观，宇宙钟神算。弦歌师鲁丘，政治资姬旦。冥搜竟忘疲，幽讨庸辞倦。唯知扇文风，未必图美宦。桂月与松云，时复供清玩。人去楼亦空，千秋发悲叹。画栋丽晴霞，飞甍接天汉。虚棂纳青山，巍轩贮黄卷。缅怀创楼人，胸襟蕴奇算。相去数百年，坐阅成一旦。想当读书日，研精固忘倦。浮云变盛时，短世惊薄宦。我欲登斯楼，烟云聊把玩。感慨三抚阑，临风寄长叹。
和张仲达客苏州春暮览古韵
作者：叶颙
朝代：明
体裁：五言律诗

异国逢春暮，惊心对日西。湖生吴水冷，云压楚山低。老树风霜古，荒城烟雨迷。夫差旧台馆，花落鹧鸪啼。
和李本存孤字韵
作者：叶颙
朝代：明

夕阳山塞笛声孤，半醉辕门语笑粗。旧日读书萧寺月，夜深曾到帐前无。瘦耸吟肩野鹤孤，衣冠山野礼容粗。政惭声誉非君比，却喜功名入梦无。月冷霜寒老将孤，北风吹雪势还粗。方今四海皆元济，未信忠刚李愬无。清比梅花带雪孤，吟腰瘦减十围粗。约君净扫南山石，共坐云边话有无。老首频搔鬓影孤，惜无三尺斩顽粗。何当略借天风便，为扫妖氛半点无。孙刘何苦各称孤，想是当年计画粗。若使尽忠扶汉祚，坐观曹魏眼中无。
和李本存孤字韵·其一
作者：叶颙
朝代：明
体裁：七言绝句

夕阳山塞笛声孤，半醉辕门语笑粗。旧日读书萧寺月，夜深曾到帐前无。
和李本存孤字韵·其三
作者：叶颙
朝代：明
体裁：七言绝句

月冷霜寒老将孤，北风吹雪势还粗。方今四海皆元济，未信忠刚李愬无。
和李本存孤字韵·其二
作者：叶颙
朝代：明
体裁：七言绝句

瘦耸吟肩野鹤孤，衣冠山野礼容粗。政惭声誉非君比，却喜功名入梦无。
和李本存孤字韵·其五
作者：叶颙
朝代：明
体裁：七言绝句

老首频搔鬓影孤，惜无三尺斩顽粗。何当略借天风便，为扫妖氛半点无。
和李本存孤字韵·其六
作者：叶颙
朝代：明
体裁：七言绝句

孙刘何苦各称孤，想是当年计画粗。若使尽忠扶汉祚，坐观曹魏眼中无。
和李本存孤字韵·其四
作者：叶颙
朝代：明
体裁：七言绝句

清比梅花带雪孤，吟腰瘦减十围粗。约君净扫南山石，共坐云边话有无。
和李本存见寄和周府判感时遣怀韵二律
作者：叶颙
朝代：明

家山无恙尚如新，忍著征衫染世尘。功业谩弹三尺剑，琴书空老百年身。黄金散尽频添恨，白发闲梳政惨神。斯道未亡公论在，老翁未必久沈沦。世态纷更几度新，笑看马首没黄尘。幸无宠辱惊清梦，喜有林泉慰老身。雨后溪光尤潋滟，云舒山色越精神。年来深得归耕计，甘学愚蒙但隐沦。
和李本存见寄和周府判感时遣怀韵二律·其一
作者：叶颙
朝代：明
体裁：七言律诗

家山无恙尚如新，忍著征衫染世尘。功业谩弹三尺剑，琴书空老百年身。黄金散尽频添恨，白发闲梳政惨神。斯道未亡公论在，老翁未必久沈沦。
和李本存见寄和周府判感时遣怀韵二律·其二
作者：叶颙
朝代：明
体裁：七言律诗

世态纷更几度新，笑看马首没黄尘。幸无宠辱惊清梦，喜有林泉慰老身。雨后溪光尤潋滟，云舒山色越精神。年来深得归耕计，甘学愚蒙但隐沦。
和王存诚洞天长篇
作者：叶颙
朝代：明
体裁：古风

神仙姓字留丹书，神仙旧宅岩谷居。昔曾蹑险探仙迹，问我俗虑何当除。长生妙诀诚足学，读书万卷将奚如。曩思封侯食五鼎，今愧半世成踌蹰。顽躯七尺走尘土，多情白发劳自梳。因君赠我锦绣句，梦魂日月金芙蕖。桃源烟水但如昨，欲寻旧路仍趑趄。焉得琼杯酌仙醑，与子共驾五色车。碧云望断杳莫致，临川结网徒羡鱼。已办刀圭生羽翼，脱凡换骨乘天与。长揖安期赤松去，握手大笑凭空虚。童髫绿鬓垂两耳，天风一任寒萧疏。
和王存诚游洞天
作者：叶颙
朝代：明
体裁：古风

昔我游洞天，意马得休止。平生尘土梦，尽向沧浪洗。回首名利场，十年不挂齿。去去青云端，褰衣访平起。
唐武则天传
作者：叶颙
朝代：明
体裁：七言绝句

天人共愤世皆嫌，垂拱焉能二十年。谁信裙钗珠翠侣，反胜冠冕任英贤。
喜余仲杨陪枢掾俞公芳催兵海道岁晚远归
作者：叶颙
朝代：明
体裁：七言律诗

羽檄催军岁晚归，海南消息定何如。腰边虽少封侯印，囊底应多荡寇书。越水闽山牵旧梦，蛮烟瘴雨袭轻车。短衣匹马男儿事，莫恋丘园月下锄。
喜李公度留题僧壁
作者：叶颙
朝代：明
体裁：五言律诗

醉笔濡蟾彩，芳逾天女花。吟胸繁锦绣，僧壁舞龙蛇。句语香千古，辞华擅一家。已呼红袖拂，更遣碧纱遮。
围棋
作者：叶颙
朝代：明
体裁：五言律诗

黑白未分时，其中一著奇。已空生死见，宁堕战争危。持重机常速，争先计或迟。捐微存大勇，勍敌尽吾归。
围棋白日静
作者：叶颙
朝代：明
体裁：古风

围棋白日静，举袖清风吹。神机众未识，妙著时出奇。我老天宇内，白雪凝须眉。坐阅几输赢，历观迭兴衰。古今豪杰辈，谋略正类棋。局终一大笑，惊起山云飞。
城中一佳士赠所知
作者：叶颙
朝代：明
体裁：五言律诗

城中一佳士，借问不言谁。解唱无声笛，能吟落韵诗。三杯随分酒，一局不争棋。到处无人识，唯应野老知。
墨竹
作者：叶颙
朝代：明
体裁：七言律诗

与可神游未易寻，子猷仙去砚池深。空馀瘦影骊龙舞，无复清声紫凤吟。雨暗渭川云万亩，月生淇水玉千林。秋风满纸冰霜色，中有程婴杵臼心。
墨菊
作者：叶颙
朝代：明
体裁：七言律诗

卸下前人金缕衣，萧萧玄鬓望东篱。西风乌帽高情远，细雨黄花旧梦非。露洗烟光浮嫩萼，云封秋色上疏枝。霜缣素影芳香断，迥首缁尘怨夕晖。
复次前人绿萼梅韵
作者：叶颙
朝代：明
体裁：七言律诗

老免舂香细捣霜，更添蓝淀越风光。唤回庾岭春风梦，染出罗浮月夜芳。日暮冰魂啼翠袖，雪残玄鬓舞霓裳。近来姑射梳妆别，说与林逋合断肠。
复次前韵述怀寄前人二首
作者：叶颙
朝代：明

匕尺长躯卧老槎，白云飞处是吾家。虚窗竹影侵琴榻，石鼎茶香袭帽纱。北阙无书难献策，东门有地易栽瓜。秋风半世空山梦，惊醒池塘月夜蛙。身似江湖不系槎，青山是处尽堪家。手挥云翰千番纸，鬓里霜髦一幅纱。时事固然轻土苴，吾年哀矣叹匏瓜。何当脱屣人间世，不杂喧哗井底蛙。
复次前韵述怀寄前人二首·其一
作者：叶颙
朝代：明
体裁：七言律诗

匕尺长躯卧老槎，白云飞处是吾家。虚窗竹影侵琴榻，石鼎茶香袭帽纱。北阙无书难献策，东门有地易栽瓜。秋风半世空山梦，惊醒池塘月夜蛙。
复次前韵述怀寄前人二首·其二
作者：叶颙
朝代：明
体裁：七言律诗

身似江湖不系槎，青山是处尽堪家。手挥云翰千番纸，鬓里霜髦一幅纱。时事固然轻土苴，吾年哀矣叹匏瓜。何当脱屣人间世，不杂喧哗井底蛙。
复次本存见寄韵
作者：叶颙
朝代：明
体裁：五言律诗

写兴诗千首，论心酒一杯。初疑彭泽去，旋喜谪仙来。老叹青衫冷，愁惊白发催。从今便高卧，鼻息撼春雷。
姜明德医学录任满诗用美之并以医之利害语之
作者：叶颙
朝代：明
体裁：古风

丈夫生世六尺躯，饥餐渴饮当及期。目观鼻嗅耳司听，各职乃事尔勿离。喜怒哀乐无妄施，威赏之柄不倒持。雍容进退动合宜，天其相汝百福随。神清虑淡寿且耆，颜色丰泽毛发黟。无不足兮何所望，子孙妻妾皆欢怡。寒温风雨倘失时，人心私欲复蔽亏。堂堂正气日以衰，瘵疠始得乘其危。膏肓一穴自古有，区区二竖宁知斯。惜哉医缓不务此，仓卒遽谓疾弗治。若药暝眩罔不愈，缩手退避计或迟。乃知用药如用将，用非其类悔曷追。芫巴乌附吾所用，参术之辈胡能为。信乎药者亦凶器，古人不得已用之。姜君职医识此理，愚民攀慕贤守知。延年却老学妙术，回生起死参神奇。杏林春色香韵美，芳葩渐满东风枝。他年丹石亿万斛，慎勿往取虎窃窥。我身刚强甚无恙，半世落魄癖在诗。赋性掘强成傲物，胸次未扫平生痴。高谈惊世鄙俗讶，左计失策群儿嗤。疏狂往往激众怒，而我戏笑方嘻嘻。岂无甘言悦人意，胡塞巨口而不谀。后先颠倒皆类此，愿将斯疾祈君医，愿将斯疾祈君医。
季冬梅花未放
作者：叶颙
朝代：明
体裁：五言律诗

么凤迹难寻，寒蜂恐爽盟。暗香犹髣髴，疏影不分明。南国春仍浅，西湖雪屡晴。师雄空入梦，和靖最关情。
孤舟夜泊（舟一作洲）
作者：叶颙
朝代：明
体裁：五言律诗

烟棹越波东，渔歌逐断虹。云粘青树冷，潮驾翠涛空。梦醒孤舟月，情舒短笛风。曲终秋渐老，江阔暮山重。
客至
作者：叶颙
朝代：明
体裁：五言律诗

有客过山家，停骖暂脱车。旋呼徐邈酒，新煮玉川茶。命子开东阁，呼童扫落花。殷勤话畴昔，握手入烟霞。
宿智者草堂
作者：叶颙
朝代：明
体裁：五言律诗

夜宿蓉峰下，烟岚锁翠鬟。钟鸣黄叶寺，月上碧云关。老虎蹲危石，吟猿啼乱山。明朝出城市，清梦落尘寰。
寄方仲远山人初识兼简刘真白空不空上人
作者：叶颙
朝代：明

一见丰标许不凡，齐梁声律晋清谈。淡如凉月生岩树，瑩似骊珠映石潭。二子形容尤酝藉，独夫鬓发已䰐鬖。何当共访烟霞子，共话前三与后三。
寄方仲远山人初识兼简刘真白空不空上人
作者：叶颙
朝代：明
体裁：七言律诗

一见丰标许不凡，齐梁声律晋清谈。淡如凉月生岩树，莹似骊珠映石潭。二子形容尤酝藉，独夫鬓发已䰐鬖。何当共访烟霞子，共话前三与后三。
寄王善甫
作者：叶颙
朝代：明
体裁：古风

昔公曾住金芙蓉，白云为侣栖丹峰。乾坤爽气星斗胸，手弄明月烟雾中。十年灯下诗书工，今年试艺棘闱中。其气似欲附冥鸿，翅拍天水摇天风。行将杖策朝圣主，岂止小展天南东。愿公献赋明光宫，直驱造化超洪濛。笔阵纵横谁敢攻，八荒一扫空奸雄。致君在上竭我忠，要令四海歌重曈。有如医王逞神功，下与浊世针盲聋。梦魂夜夜思见公，凝望不来忧心忡。人生飘忽浮萍踪，百年光景转眼中。秋风道上会相遇，便须握手一笑谈空空。
对弈青松边
作者：叶颙
朝代：明
体裁：古风

对弈青松边，松云湿荷裳。棋中有深机，浅识未易量。知进贵知退，能弱还能强。争先合顾后，得胜当虑亡。轻剽或易失，迟重终寡殃。将卒勿骄惰，士马须精良。能以此众战，柔者必至刚。
对酒舞长剑
作者：叶颙
朝代：明
体裁：古风

对酒舞长剑，剑舞影更长。始舞饮一斗，迭舞累百觞。舞之不能已，饮亦未易量。长舞影傞傞，长醉志扬扬。尚不论公孙，况复数项庄。年深剑文在，曾斩楼兰王。舞罢醉未醒，落月流寒光。
寻梅二首
作者：叶颙
朝代：明

石根岩畔与山阴，瘦马羸僮到处寻。流水溪桥沙路远，何愁云密更林深。落日孤村石径斜，挨云深入野人家。小溪流水春风暖，恐有枝头半吐花。
寻梅二首·其一
作者：叶颙
朝代：明
体裁：七言绝句

石根岩畔与山阴，瘦马羸僮到处寻。流水溪桥沙路远，何愁云密更林深。
寻梅二首·其二
作者：叶颙
朝代：明
体裁：七言绝句

落日孤村石径斜，挨云深入野人家。小溪流水春风暖，恐有枝头半吐花。
小儿士廉赋碧桃胡蝶二诗呈改为赋唐律示之
作者：叶颙
朝代：明

王母下瑶台，琼花溢路栽。似嫌红粉俗，长傍白云开。玉质风前舞，天香月下来。刘郎犹未识，蜂蝶莫惊猜。粉翅舞风轻，双飞趁晚晴。联翩花日暖，来往柳烟清。穿径寻香絮，过墙逐落英。庄生千载梦，惊醒世间情。
小儿士廉赋碧桃胡蝶二诗呈改为赋唐律示之·其一
作者：叶颙
朝代：明
体裁：五言律诗

王母下瑶台，琼花溢路栽。似嫌红粉俗，长傍白云开。玉质风前舞，天香月下来。刘郎犹未识，蜂蝶莫惊猜。
小儿士廉赋碧桃胡蝶二诗呈改为赋唐律示之·其二
作者：叶颙
朝代：明
体裁：五言律诗

粉翅舞风轻，双飞趁晚晴。联翩花日暖，来往柳烟清。穿径寻香絮，过墙逐落英。庄生千载梦，惊醒世间情。
小春探梅
作者：叶颙
朝代：明
体裁：五言律诗

独步孤山下，来寻带藓枝。江村流水晚，沙路夕阳迟。僧屋闲云径，人家小竹篱。春风吹薄袂，细细袭诗脾。
山中游
作者：叶颙
朝代：明
体裁：古风

木翳兮林深，境幽兮径平。峰高兮月小，涧古兮泉清。雾氤氲兮图形，水飕飗兮琴声。春欲暮兮乌啼花落。秋将至兮鹤唳猿鸣。膏吾车兮整吾驾，将有事兮林坰。爰发爰启，载兴载征。访仙人兮琳宫扣释子之玄扃。高揖浮邱远邀广成。拾丹田之瑶草，采翠巘之琼英。掘栖烟之枸杞，斸含露之猪苓。驻予颜兮长春，延予年兮遐龄。与日月兮同光，偕天地兮不倾。蔽明兮掩聪，凝神兮啬精。心清兮欲寡，体安兮气宁。绝交息游罢送休迎。不记晦朔，宁知亏盈。不事王侯，宁识公卿。虽乏钟鼎之贵，终无鈇钺之刑。尘缰莫系，世网曷萦。得失一致，宠辱不惊。何必论泰山之重鸿毛之轻。麻衣之贱金章之荣。又何必计蝇头微利蜗角虚名。长途扰扰，闹市营营。蹈草庐之高躅，诵陋室之佳铭。土床石枕雾帐云屏。依稀和靖彷佛渊明。玩庭梅之冷艳，嗅篱菊之秋馨。听莺鹂之求友，呼鸥鹭以完盟。展奇松之轩盖，铺软草之毡茵。临清流兮洗耳，汲沧浪兮濯缨。躬耕幽屿，独钓荒汀。酒船茶灶，诗卷棋枰。樵渔宾客，牧圉弟兄。更唱迭和，极论深评。云边横笛，月下吹笙。随心去住，任性纵横。缅思畴昔，庆快平生。襟怀洒落，胸次峥嵘。逍遥丘壑，放浪身形。悠然遗世，脱尔忘情。回视彼抗尘走俗之辈，蜂房课蜜之功甚时可办，蚁穴封侯之梦何日能醒。亦何异于填海之精卫，良可悲夫烧空之火萤。
山居即事
作者：叶颙
朝代：明
体裁：五言律诗

吟榻障松屏，岩扉护竹亭。临风梳白发，对月读黄庭。涧古千寻碧，峰奇万叠青。弹琴坐云石，频惹鹤来听。
山庄即事二首
作者：叶颙
朝代：明

倚槛看云飞，开帘放燕归。草生烟翠冷，花落晚红稀。对酒歌金缕，弹琴弄玉徽。醉醒深院月，芳影上荷衣。策杖步松关，衔杯看远山。青鞋陪月出，翠袖裹云还。芳草斜阳外，落花流水间。山林多乐意，无梦到尘寰。
山庄即事二首·其一
作者：叶颙
朝代：明
体裁：五言律诗

倚槛看云飞，开帘放燕归。草生烟翠冷，花落晚红稀。对酒歌金缕，弹琴弄玉徽。醉醒深院月，芳影上荷衣。
山庄即事二首·其二
作者：叶颙
朝代：明
体裁：五言律诗

策杖步松关，衔杯看远山。青鞋陪月出，翠袖裹云还。芳草斜阳外，落花流水间。山林多乐意，无梦到尘寰。
山庄小隐
作者：叶颙
朝代：明
体裁：五言律诗

茅屋小柴门，前峰烟树昏。夕阳芳草径，霁雨落花村。竹下安茶灶，山边置酒尊。吟翁常款曲，佳句细评论。
山馆酒边即事和何仙翁韵
作者：叶颙
朝代：明
体裁：七言律诗

但须独酌杯中酒，何用千秋身后名。才拙更无医国伎，家贫犹有读书声。岩花落树香云影，庭竹迎秋伴月明。醉坐石床横短笛，天风吹断世间情。
岩前夜坐
作者：叶颙
朝代：明
体裁：五言绝句

修径白云幽，山空明月秋。长松高百尺，明月袭衣裘。
左右司黄郎中以田亩多寡为赋役高下予田已尽而不除役故作此诗以讽之
作者：叶颙
朝代：明
体裁：七言律诗

掌握军民至重权，庙堂隆任岂徒然。招邀宾客三千辈，管领东南一半天。威惠足惊吴越地，才能不减汉唐贤。犹存赋役为民害，刚把无田作有田。
己酉新正
作者：叶颙
朝代：明
体裁：五言律诗

天地风霜尽，乾坤气象和。历添新岁月，春满旧山河。梅柳芳容稚，松篁老态多。屠苏成醉饮，欢笑白云窝。
己酉雪
作者：叶颙
朝代：明
体裁：五言律诗

人世白雪封，光辉万境同。江山迷夜月，宇宙动春风。柳絮高情远，梨花旧梦空。蹇驴怀郑綮，清赏灞桥东。
幅巾杖屦晚游南北山间兴赋
作者：叶颙
朝代：明
体裁：古风

南峰翠凝黛，北巘青堆蓝。横空青翠色，照眼覆玉环。峨峨金芙蓉，迥出两屿间。层峦挺奇秀，怪石蹲坚顽。孤高处士容，窈窕佳人颜。处士气节刚，佳人体态闲。峣岧几千尺，绝顶难跻攀。俯视众山小，下列臣妾班。尊重朝诸侯，峻险服百蛮。桧柏崇岗巅，荪芷浅涧湾。松风度长林，玉佩鸣珊珊。寒泉漱石齿，琴瑟声潺潺。下有猿猱飞，上有云往还。老翁居其中，霜眉鬓斓斑。野服白接䍦，丝绦青玉环。林泉日徜徉，杖策时盘桓。幽寻乐有馀，清赏兴不悭。壶觞杂尊俎，谈笑生馀欢。游心天地外，无复思尘寰。宁忧宦海深，岂畏世路艰。风林尘虑空，云榻诗梦残。起视万松顶，素月流寒山。
幽人杂兴二首
作者：叶颙
朝代：明

行乐兴怀浓，欢游酒盏空。久谙尘外趣，殊乏世间功。径竹题新绿，庭花扫落红。短筇歌霁月，长袖挹天风。欢笑乐常彝，何曾浪皱眉。忘怀频唤酒，得意数吟诗。径草含烟软，庭花过雨奇。歌酣天宇阔，睡足夕阳迟。
幽人杂兴二首·其一
作者：叶颙
朝代：明
体裁：五言律诗

行乐兴怀浓，欢游酒盏空。久谙尘外趣，殊乏世间功。径竹题新绿，庭花扫落红。短筇歌霁月，长袖挹天风。
幽人杂兴二首·其二
作者：叶颙
朝代：明
体裁：五言律诗

欢笑乐常彝，何曾浪皱眉。忘怀频唤酒，得意数吟诗。径草含烟软，庭花过雨奇。歌酣天宇阔，睡足夕阳迟。
幽人高兴
作者：叶颙
朝代：明
体裁：五言律诗

潇洒寄岩邱，人间世外游。霞杯风月笛，云佩雪霜裘。调古无劳和，年高渐寡俦。丝纶三百尺，独钓五湖秋。
幽居
作者：叶颙
朝代：明
体裁：五言律诗

半掩夕阳扉，闲陪夜月归。渔歌随浪远，樵笛入云飞。野鹤曾相识，沙鸥久见机。潺湲东涧水，常护钓鱼矶。
幽居
作者：叶颙
朝代：明
体裁：五言律诗

门对北山峰，窗迎越水东。松枯青嶂老，花落翠岩空。幽谷飘晴雨，虚堂含昼风。相羊烟柳外，吟啸夕阳中。
幽居即事
作者：叶颙
朝代：明
体裁：七言律诗

静看馀花点涧渠，醉吹长笛卧庭除。梦回凉月生松榻，吟罢清风满草庐。身后岂图千载誉，腹中犹有百篇书。溪边磐石长年坐，不是任公钓巨鱼。
幽居即事二首
作者：叶颙
朝代：明

吟座半窗残照，琴床一枕闲云。尘外兴怀有味，世间姓字无闻。骑牛过白云岭，放鹤出翠松关。樵唱偶歌一曲，清声直度千山。
幽居即事二首·其一
作者：叶颙
朝代：明
体裁：六言诗

吟座半窗残照，琴床一枕闲云。尘外兴怀有味，世间姓字无闻。
幽居即事二首·其二
作者：叶颙
朝代：明
体裁：六言诗

骑牛过白云岭，放鹤出翠松关。樵唱偶歌一曲，清声直度千山。
幽居杂兴
作者：叶颙
朝代：明
体裁：五言律诗

疏斋清夜醒，修径白云长。袖归南山影，心潜上国光。西风岩桂老，细雨野椒黄。地僻人踪少，烟扉开竹房。
幽庭寄傲
作者：叶颙
朝代：明
体裁：五言律诗

门掩晓风轻，庭环涧水深。醉吹风里笛，静鼓月中琴。黄卷知兴废，青山阅古今。久忘尘俗事，偃息夕阳林。
幽怀
作者：叶颙
朝代：明
体裁：七言律诗

不染纤尘六十年，梦魂长是寄林泉。闲拖竹杖云边坐，醉脱蓑衣石上眠。涧水煮茶和月汲，地炉收叶带霜然。平生湖海知心少，惟结山猿野鹤缘。
幽情野趣二首
作者：叶颙
朝代：明

啸断碧云巅，吟归青嶂边。送蟾游海岳，唤鹤舞林泉。独钓西江水，躬耕北屿烟。踏穿三径屐，撑破五湖船。月上小山坡，风吟高树柯。朗吟青树岭，高卧白云窝。天地烟尘静，关河感慨多。惭无经济术，空老旧岩阿。
幽情野趣二首·其一
作者：叶颙
朝代：明
体裁：五言律诗

啸断碧云巅，吟归青嶂边。送蟾游海岳，唤鹤舞林泉。独钓西江水，躬耕北屿烟。踏穿三径屐，撑破五湖船。
幽情野趣二首·其二
作者：叶颙
朝代：明
体裁：五言律诗

月上小山坡，风吟高树柯。朗吟青树岭，高卧白云窝。天地烟尘静，关河感慨多。惭无经济术，空老旧岩阿。
幽斋清兴
作者：叶颙
朝代：明
体裁：古风

窗迎青嶂远，门掩白云深。坐久风生席，年高雪满簪。访梅临水际，采药陟烟岑。月径桓伊笛，秋庭单父琴。惊醒尘土梦，涤尽利名心。衒世闲声誉，生平不用寻。
幽斋清兴二首
作者：叶颙
朝代：明

清兴正悠悠，偏欣汗漫游。乘闲登翠巘，独步访丹邱。惯著穿云屐，频撑钓月舟。高情方浩荡，更上碍星楼。岚光浮户牖，竹色上栏干。吹笛惊秋老，弹琴生夜寒。唤猿来月下，放鹤出云端。长负江湖兴，西风一钓竿。
幽斋清兴二首·其一
作者：叶颙
朝代：明
体裁：五言律诗

清兴正悠悠，偏欣汗漫游。乘闲登翠巘，独步访丹邱。惯著穿云屐，频撑钓月舟。高情方浩荡，更上碍星楼。
幽斋清兴二首·其二
作者：叶颙
朝代：明
体裁：五言律诗

岚光浮户牖，竹色上栏干。吹笛惊秋老，弹琴生夜寒。唤猿来月下，放鹤出云端。长负江湖兴，西风一钓竿。
幽斋秋晚
作者：叶颙
朝代：明
体裁：五言律诗

木落远山佳，荆吴接两淮。秋深红树岭，人老白云斋。竹色频侵袂，苔痕欲上鞋。宵深明月色，清爽透吟怀。
幽栖
作者：叶颙
朝代：明
体裁：五言律诗

若问幽栖地，吾庐住翠微。步随青草远，兴与白鸥飞。衲裹秋云去，囊挑夜月归。尘埃虽满世，难染芰荷衣。
幽齐夜坐效山人体
作者：叶颙
朝代：明
体裁：七言绝句

一邱一壑白云深，一笛秋风一曲琴。夜半一窗明月色，一杯松露洗予心。
庚子端午次潘明举韵二律
作者：叶颙
朝代：明

世乱飘零席未温，香蒲何暇荐芳尊。伤时倍觉孤难立，访旧空惊半不存。灿灿火榴明照眼，离离烟草暗销魂。赐衣恩宠承平旧，今日干戈未暇论。内家端午赐新衣，万姓千官乐盛时。榴火喷人初霁雨，蒲觞醉客竞题诗。前欢过眼如流水，近事惊心类弈棋。今日乱离非昔比，澹烟哀艾不胜悲。
庚子端午次潘明举韵二律·其一
作者：叶颙
朝代：明
体裁：七言律诗

世乱飘零席未温，香蒲何暇荐芳尊。伤时倍觉孤难立，访旧空惊半不存。灿灿火榴明照眼，离离烟草暗销魂。赐衣恩宠承平旧，今日干戈未暇论。
庚子端午次潘明举韵二律·其二
作者：叶颙
朝代：明
体裁：七言律诗

内家端午赐新衣，万姓千官乐盛时。榴火喷人初霁雨，蒲觞醉客竞题诗。前欢过眼如流水，近事惊心类弈棋。今日乱离非昔比，澹烟哀艾不胜悲。
庚子雪中十二律
作者：叶颙
朝代：明

跨鹤仙人下太空，散花天女尽嫔从。冰轮玉辇三千里，羽盖银屏十万重。海上有山皆雾钥，人间无屋不云封。凌寒直上岑峦望，月到芙蓉第几峰。滕六裁云舞玉京，冯夷剪水出沧溟。旋脩江路寻梅屐，自挈溪桥贳酒瓶。只恐云山头早白，终输寒士眼长青。十年不作淮西梦，世事于今未用听。拥被清吟兴不穷，地炉烟暖火初红。移舟访戴心应懒，入蔡平淮梦已空。柳絮影高迷夜月，琪花香减怨春风。鬓毛如猬蓬窗下，僵卧谁能识此翁。梨云梅月苦纷纭，冻蝶寒蜂错认春。远近江山皆种玉，东南天地正飞尘。烟蓑垂钓风标远，石鼎煎茶气味新。幸有千年佳趣在，老翁清赏未全贫。玉树琼林一夜荣，误将春色恼芳情。空花发艳无真实，冻树飘绵不老成。徒使醉翁增酒价，且寻吟社定诗盟。刘叉去后无佳句，羞睹寒光伴月清。万顷银波细剪裁，缤纷飞下玉楼台。初疑羽旆空中举，犹想霓裳月下来。风紧有花飘岸柳，云深无树认江梅。地炉煮茗松涛响，绝胜羊羔饮酒杯。朵朵琼花冷映扉，随风飞舞扑人衣。孤舟蓑笠添清兴，万里江山失翠微。醉里不知明月上，望中惟见湿云飞。袁生纸帐方眠稳，梦破人间万事非。云压溪桥失旧踪，出门迷路酒瓶空。江山未易分高下，玉石尤难别异同。梅粉光辉羞让月，柳绵轻薄喜当风。凭谁说与吴元济，鹅鸭池边夜未终。疏疏密密复斜斜，云满歌楼卖酒家。半夜孤兵奇李愬，千年佳句笑刘又。异常璀璨元非玉，顷刻繁华不是花。安得风流陶学士，松风同煮竹炉茶。乱飘亭榭洒虚棂，飞入书斋照眼明。天下更无花比白，云间惟有月同清。益坚茅屋高人操，频感穷边老将情。旧日平淮夜深雪，光辉仍满蔡州城。搅碎银河战玉龙，纷纭鳞甲舞天风。江山浩浩芳尘远，宇宙茫茫醉眼空。春老不香云树里，鹤归无影月明中。霜桥驴背寻诗罢，自爇寒炉榾柮红。北风吹雨晚声乾，乱撒真珠满玉盘。常讶云巢惊鹤梦，最宜烟棹理渔竿。僵眠茅屋不知夜，醉著蓑衣尚怕寒。却笑当年韩吏部，独鞭羸马出蓝关。
庚子雪中十二律·其一
作者：叶颙
朝代：明
体裁：七言律诗

跨鹤仙人下太空，散花天女尽嫔从。冰轮玉辇三千里，羽盖银屏十万重。海上有山皆雾钥，人间无屋不云封。凌寒直上岑峦望，月到芙蓉第几峰。
庚子雪中十二律·其七
作者：叶颙
朝代：明
体裁：七言律诗

朵朵琼花冷映扉，随风飞舞扑人衣。孤舟蓑笠添清兴，万里江山失翠微。醉里不知明月上，望中惟见湿云飞。袁生纸帐方眠稳，梦破人间万事非。
庚子雪中十二律·其三
作者：叶颙
朝代：明
体裁：七言律诗

拥被清吟兴不穷，地炉烟暖火初红。移舟访戴心应懒，入蔡平淮梦已空。柳絮影高迷夜月，琪花香减怨春风。鬓毛如猬蓬窗下，僵卧谁能识此翁。
庚子雪中十二律·其九
作者：叶颙
朝代：明
体裁：七言律诗

疏疏密密复斜斜，云满歌楼卖酒家。半夜孤兵奇李愬，千年佳句笑刘又。异常璀璨元非玉，顷刻繁华不是花。安得风流陶学士，松风同煮竹炉茶。
庚子雪中十二律·其二
作者：叶颙
朝代：明
体裁：七言律诗

滕六裁云舞玉京，冯夷剪水出沧溟。旋脩江路寻梅屐，自挈溪桥贳酒瓶。只恐云山头早白，终输寒士眼长青。十年不作淮西梦，世事于今未用听。
庚子雪中十二律·其五
作者：叶颙
朝代：明
体裁：七言律诗

玉树琼林一夜荣，误将春色恼芳情。空花发艳无真实，冻树飘绵不老成。徒使醉翁增酒价，且寻吟社定诗盟。刘叉去后无佳句，羞睹寒光伴月清。
庚子雪中十二律·其八
作者：叶颙
朝代：明
体裁：七言律诗

云压溪桥失旧踪，出门迷路酒瓶空。江山未易分高下，玉石尤难别异同。梅粉光辉羞让月，柳绵轻薄喜当风。凭谁说与吴元济，鹅鸭池边夜未终。
庚子雪中十二律·其六
作者：叶颙
朝代：明
体裁：七言律诗

万顷银波细剪裁，缤纷飞下玉楼台。初疑羽旆空中举，犹想霓裳月下来。风紧有花飘岸柳，云深无树认江梅。地炉煮茗松涛响，绝胜羊羔饮酒杯。
庚子雪中十二律·其十
作者：叶颙
朝代：明
体裁：七言律诗

乱飘亭榭洒虚棂，飞入书斋照眼明。天下更无花比白，云间惟有月同清。益坚茅屋高人操，频感穷边老将情。旧日平淮夜深雪，光辉仍满蔡州城。
庚子雪中十二律·其十一
作者：叶颙
朝代：明
体裁：七言律诗

搅碎银河战玉龙，纷纭鳞甲舞天风。江山浩浩芳尘远，宇宙茫茫醉眼空。春老不香云树里，鹤归无影月明中。霜桥驴背寻诗罢，自爇寒炉榾柮红。
庚子雪中十二律·其十二
作者：叶颙
朝代：明
体裁：七言律诗

北风吹雨晚声乾，乱撒真珠满玉盘。常讶云巢惊鹤梦，最宜烟棹理渔竿。僵眠茅屋不知夜，醉著蓑衣尚怕寒。却笑当年韩吏部，独鞭羸马出蓝关。
庚子雪中十二律·其四
作者：叶颙
朝代：明
体裁：七言律诗

梨云梅月苦纷纭，冻蝶寒蜂错认春。远近江山皆种玉，东南天地正飞尘。烟蓑垂钓风标远，石鼎煎茶气味新。幸有千年佳趣在，老翁清赏未全贫。
弘道见和复次前韵
作者：叶颙
朝代：明

羡君诗格类唐人，胸次冰霜月一襟。句律老成前辈语，衣冠新样昔贤心。岂无青眼观良璞，争奈黄尘袭敝簪。早晚南山坐云石，邀君来听绝弦琴。自许馀生不问天，樵夫渔叟得齐肩。岂期鼙鼓轰天日，犹有篇诗慰暮年。白发满头惊老矣，黄金掷地喜铿然。袜才敢共元龙并，何但高楼上下眠。
弘道见和复次前韵·其一
作者：叶颙
朝代：明
体裁：七言律诗

羡君诗格类唐人，胸次冰霜月一襟。句律老成前辈语，衣冠新样昔贤心。岂无青眼观良璞，争奈黄尘袭敝簪。早晚南山坐云石，邀君来听绝弦琴。
弘道见和复次前韵·其二
作者：叶颙
朝代：明
体裁：七言律诗

自许馀生不问天，樵夫渔叟得齐肩。岂期鼙鼓轰天日，犹有篇诗慰暮年。白发满头惊老矣，黄金掷地喜铿然。袜才敢共元龙并，何但高楼上下眠。
得耳聋疾戏呈无闻聪老
作者：叶颙
朝代：明
体裁：七言绝句

晓枕不闻喧涧瀑，夜窗宁听响松风。虽然未遇马师喝，也胜前人三日聋。
忆三衢徐志允
作者：叶颙
朝代：明
体裁：五言律诗

磊落三衢士，身今在翰林。满斟徐邈酒，高诵杜陵吟。燕北身名重，江南感慨深。金銮坡上月，应照故人心。
忆先母
作者：叶颙
朝代：明
体裁：五言律诗

忆别慈颜后，年华逝水流。萱堂犹一日，松墓竟千秋。诲育恩无尽，生成德靡酬。白云空入望，清泪湿衣裘。
怀湖山灵隐朋独孤书记
作者：叶颙
朝代：明
体裁：五言律诗

每忆湖山下，烟岚半有无。西风肥芋栗，细雨老菰蒲。世事秋云散，禅心夜月孤。轻包连瘦策，吾亦梦江湖。
怀湖山隐者（并序）
作者：叶颙
朝代：明
体裁：七言律诗

湖海无求放逸人，不将清梦出邱林。喜吹异代秋风笛，解鼓空山夜月琴。惊叹时危如有意，贪眠云暖又无心。迩来踪迹难寻觅，高卧岑峦万叠深。
怀赤松云�旧隐
作者：叶颙
朝代：明
体裁：七言律诗

家住青青不尽山，石屏茅屋碧松关。锄云短钁孤峰顶，钓月轻舟一水间。野鹿衔花常款曲，山猿分果惯盘环。无端轻作红尘梦，身老乾坤未得还。
怀赤松云�旧隐
作者：叶颙
朝代：明
体裁：七言绝句

白云青巘是吾家，门外长松树树花。身在异乡归未得，梦中犹赏旧烟霞。
感怀
作者：叶颙
朝代：明
体裁：五言律诗

天步艰难日，人情向背秋。惭无医世术，喜免抱官囚。发愤寻青史，消愁数白鸥。草庐诸葛辈，幸出为时谋。
戊申岁间中清赏十景 其一 秋江明月艇
作者：叶颙
朝代：明
体裁：古风

秋江明月艇，月皎光婵娟。老我坐其中，苍颜发皤然。半醉弄明月，赤脚扣两舷。秋风百尺丝，独钓千丈渊。不系吞舟鱼，宁掣横海鳣。钓断人间心，不为世网牵。鼓棹笑归去，月落江底悬。
戊申岁间中清赏十景 其七 开径延驯鹤
作者：叶颙
朝代：明
体裁：古风

开径延驯鹤，爱此癯瘦形。不与凡鸟伍，戛然独长鸣。我性鹤相似，宠辱常不惊。平生寡交游，闭户鲜送迎。松关夜月孤，茅屋秋霜清。从今与鹤游，骑鹤朝玉京。鹤尔幸知此，慎勿轻渝盟。
戊申岁间中清赏十景 其三 丽圃横长笛
作者：叶颙
朝代：明
体裁：古风

丽圃横长笛，秋风感慨声。一吹山石裂，三弄波涛萦。江空翠蛟泣，夜静苍龙鸣。鹤怨云巢冷，猿啼月岭明。嫠妇悲秋泪，孤臣去国情。遗音尤激烈，高调转凄清。曲终情未尽，目送数峰青。
戊申岁间中清赏十景 其九 朗吟黄叶寺
作者：叶颙
朝代：明
体裁：古风

朗吟黄叶寺，落日长林密。天花拂衣香，露草沾屦湿。深烟销奇峰，闲云裹危石。金钟透太清，玉磬穿虚碧。境胜龙象游，夜静虎狼出。地远人踪稀，心定尘缘寂。仙凡迥不同，坐久三叹息。
戊申岁间中清赏十景 其二 烟岫夕阳钟
作者：叶颙
朝代：明
体裁：古风

烟岫夕阳钟，清声满寰宇。直催海月上，山云亦飞举。老僧定里回，英雄梦中起。扫空声利情，洗净尘垢耳。平生刚毅肠，闻之屡惊喜。疏狂发长啸，起舞不得已。遗音尚悠然，迥入霄汉里。
戊申岁间中清赏十景 其五 篱边餐落菊
作者：叶颙
朝代：明
体裁：古风

篱边餐落菊，采采黄金英。拾之不满掬，松露相和倾。三咽清肺腑，九窍皆芳馨。食之久住世，化为天地精。不饥复不老，颜貌如童婴。骖鸾访安期，跨鹤寻广成。回首谢人世，何用千秋名。
戊申岁间中清赏十景 其八 登楼数去鸿
作者：叶颙
朝代：明
体裁：古风

登楼数去鸿，目断江山异。帛书望不来，愁杀深闺女。遗音堕寒空，疏影澄秋水。凄凉关陇云，惨澹潇湘雨。飞鸣万里馀，为此稻粱计。点点夕阳中，阵阵荒烟外。天际两三行，飞入芦花去。
戊申岁间中清赏十景 其六 岭上抚孤松
作者：叶颙
朝代：明
体裁：古风

岭上抚孤松，松阴盖天地。霜皮四十围，傲晲人间世。老干带烟霞，虬枝撼风雨。玄鹤数往还，白云互来去。抚松一问之，坐阅几千岁。人寿能几何，松老良未易。与松语未终，落月寒生袂。
戊申岁间中清赏十景 其十 长啸白云峰
作者：叶颙
朝代：明
体裁：古风

长啸白云峰，声清方夜永。海月忽飞来，光照千岩静。松林奏瑶琴，山泉漱金井。下与人世违，上接星辰近。凉露洗心源，天风吹鬓影。使我凡陋躯，泠然发深省。愿言生羽翰，直上青云顶。
戊申岁间中清赏十景 其四 修林策短筇
作者：叶颙
朝代：明
体裁：古风

修林策短筇，路入烟霞去。群峰喜逢迎，向人如妩媚。攀条览芙蓉，临流采荪蕊。幽花不知名，馨香杂芳树。天风吹敝袍，晓露沾行履。更无尘染衣，常有云生袂。山禽忽飞来，啼破幽绝处。
戊申岁间中清赏十景·秋江明月艇
作者：叶颙
朝代：明

秋江明月艇，月皎光婵娟。老我坐其中，苍颜发皤然。半醉弄明月，赤脚扣两舷。秋风百尺丝，独钓千丈渊。不系吞舟鱼，宁掣横海鳣。钓断人间心，不为世网牵。鼓棹笑归去，月落江底悬。烟岫夕阳钟，清声满寰宇。直催海月上，山云亦飞举。老僧定里回，英雄梦中起。扫空声利情，洗净尘垢耳。平生刚毅肠，闻之屡惊喜。疏狂发长啸，起舞不得已。遗音尚悠然，迥入霄汉里。丽圃横长笛，秋风感慨声。一吹山石裂，三弄波涛萦。江空翠蛟泣，夜静苍龙鸣。鹤怨云巢冷，猿啼月岭明。嫠妇悲秋泪，孤臣去国情。遗音尤激烈，高调转凄清。曲终情未尽，目送数峰青。修林策短筇，路入烟霞去。群峰喜逢迎，向人如妩媚。攀条览芙蓉，临流采荪蕊。幽花不知名，馨香杂芳树。天风吹敝袍，晓露沾行履。更无尘染衣，常有云生袂。山禽忽飞来，啼破幽绝处。篱边餐落菊，采采黄金英。拾之不满掬，松露相和倾。三咽清肺腑，九窍皆芳馨。食之久住世，化为天地精。不饥复不老，颜貌如童婴。骖鸾访安期，跨鹤寻广成。回首谢人世，何用千秋名。岭上抚孤松，松阴盖天地。霜皮四十围，傲晲人间世。老干带烟霞，虬枝撼风雨。玄鹤数往还，白云互来去。抚松一问之，坐阅几千岁。人寿能几何，松老良未易。与松语未终，落月寒生袂。开径延驯鹤，爱此癯瘦形。不与凡鸟伍，戛然独长鸣。我性鹤相似，宠辱常不惊。平生寡交游，闭户鲜送迎。松关夜月孤，茅屋秋霜清。从今与鹤游，骑鹤朝玉京。鹤尔幸知此，慎勿轻渝盟。登楼数去鸿，目断江山异。帛书望不来，愁杀深闺女。遗音堕寒空，疏影澄秋水。凄凉关陇云，惨澹潇湘雨。飞鸣万里馀，为此稻粱计。点点夕阳中，阵阵荒烟外。天际两三行，飞入芦花去。朗吟黄叶寺，落日长林密。天花拂衣香，露草沾屦湿。深烟销奇峰，闲云裹危石。金钟透太清，玉磬穿虚碧。境胜龙象游，夜静虎狼出。地远人踪稀，心定尘缘寂。仙凡迥不同，坐久三叹息。长啸白云峰，声清方夜永。海月忽飞来，光照千岩静。松林奏瑶琴，山泉漱金井。下与人世违，上接星辰近。凉露洗心源，天风吹鬓影。使我凡陋躯，泠然发深省。愿言生羽翰，直上青云顶。
我出何所适
作者：叶颙
朝代：明
体裁：古风

我出何所适，行吟对清晖。著我烟霞屐，制我芙蓉衣。天风扶瘦策，山云锁幽扉。下同麋鹿游，上与猿鹤飞。小草陈野色，幽花发馀辉。无一不自得，深愧畴昔非。嗟彼世网中，对面触祸机。樽俎潜鸩毒，笑谈杂嘲讥。甘心陷危辱，畴能察先几。世缘吾已断，世好吾已微。惟有金华峰，相看不曾违。荣华虽足贵，林泉不如归。去去不复返，永食南山薇。
我家北山下
作者：叶颙
朝代：明
体裁：古风

我家北山下，脱冠解尘襟。古屋三五间，秋风白云深。功名不挂口，岂受岁月侵。青山长在眼，白发任满簪。有酒可以斟，有诗可以吟。野禽可当曲，涧水可当琴。醉行无雅态，狂歌有馀音。逍遥黄叶径，萧散清风林。凉飙吹我鬓，凉月洗我心。风静月不留，我心无古今。
抚琴白云端
作者：叶颙
朝代：明
体裁：古风

抚琴白云端，声透岩谷里。山空夜未央，长天色如洗。喧啾百鸟吟，萧瑟孤舟雨。万壑鸣松风，千江泻流水。森严肃鬼神，恩怨诉儿女。人世不尔闻，唯入巢由耳。
招友人归隐行
作者：叶颙
朝代：明
体裁：古风

中郎一绝爨下音，流水无思山无情。仲尼一为麟后尘，乾坤日月无光明。圣贤自古多轗轲，吁嗟吾子难独鸣。青山虽贵何足钦，黑貂未敝君休惊。片言不用脱屣去，富贵于我浮云轻。日饮一瓢岂予辱，日餐万钱非我荣。进退于道苟无愧，对人何必面发赪。幸有浮蛆之桑落，为君斟酌平生诚。幸有栖鸾之桐木，为君弹出无弦声。一弹石涧漱寒玉，再弹满耳松风清。酒酣更鼓三五曲，鱼龙鼓舞波涛萦。男儿出处须磊落，肯同儿女徒营营。麻鞋布衲见天子，谁能干谒公与卿。指踪利害谈世事，坐令海内皆升平。不将归卧南山阴，荷衣未必输尘缨。青山绿野总旧物，白鸥玄鹤皆昔盟。上饮千寻之涧瀑，下采百岁之春英。食之不饥复不老，永为终古天地精。斯言虽鄙倘见听，便当尽决沧浪之水，洗净平生不朽无用之虚名。
拟挽唐思仁
作者：叶颙
朝代：明
体裁：七言律诗

芹老香寒泮水流，生平琴剑两悠悠。读书不辨黄金印，作记空登白玉楼。吟骨已随霜月冷，诗魂长伴莫云秋。悦斋文墨传家业，分付孙郎地下脩。
挽琳荆山上人
作者：叶颙
朝代：明
体裁：古风

大德庚子春，生我及此公。同庚复同道，同游金芙蓉。穷途事多违，志愿始不同。公葺芰荷衣，长啸栖丹峰。赋诗杂风骚，屈宋或可宗。字画尤俊健，下笔侪王钟。颠张与醉素，岂敢称书工。从容笑语间，已足惊儿童。况负此二长，尽可开盲聋。奈何知者寡，栖栖叹无逢。我抱七尺躯，混迹尘埃中。开口谈世事，吐气如长虹。性僻多忤物，世俗似不容。拂衣青山下，浩歌乐无穷。长琴弹夜月，短笛吹天风。无可无不可，岂复忧穷通。公今已下世，年寿胡不丰。我老天地里，岿然成一翁。平生袜线才，愧乏补报功。同生不同归，又复异始终。出处了莫齐，叹息天宇空。
故圃梅花
作者：叶颙
朝代：明
体裁：古风

身世水云乡，冰肌玉色裳。灵均千载恨，和靖一生忙。南国遗高躅，东风递暗香。久同松柏操，肯学杏桃妆。冷淡孤山月，高寒半夜霜。鹤猿常款狎，蜂蝶任猖狂。
新月
作者：叶颙
朝代：明
体裁：古风

新月如佳人，娉婷特姝丽。云端露蛾眉，丰标迥然异。辉彩虽未盈，已足破昏翳。但愿早团圆，神光耀寰宇。从兹亿万年，长照人间世。
日暮江村杂兴二首
作者：叶颙
朝代：明

杖屦陟崇邱，丝纶钓浅洲。冲烟游野寺，玩月上溪楼。屡访云林鹤，闲盟沙路鸥。渔歌音调美，声撼半江秋。钓艇已收缗，无人深闭门。云生沙上石，月出水南村。寂寞寒潮远，微茫烟浪昏。孤舟中夜笛，感慨动吟魂。
日暮江村杂兴二首·其一
作者：叶颙
朝代：明
体裁：五言律诗

杖屦陟崇邱，丝纶钓浅洲。冲烟游野寺，玩月上溪楼。屡访云林鹤，闲盟沙路鸥。渔歌音调美，声撼半江秋。
日暮江村杂兴二首·其二
作者：叶颙
朝代：明
体裁：五言律诗

钓艇已收缗，无人深闭门。云生沙上石，月出水南村。寂寞寒潮远，微茫烟浪昏。孤舟中夜笛，感慨动吟魂。
时苗留犊图
作者：叶颙
朝代：明
体裁：六言诗

杨子平生四畏，刘郎临别一钱。甚矣时君留犊，审观三老孰贤。
时论田亩输银赋二律俾主事者知之
作者：叶颙
朝代：明

固守金汤动万全，使君才调亦堪怜。活人阴德谁能见，济物奇功已得专。广铸精金酬健者，泛科寒士岂当然。犒师劳将吾民职，争奈饥无买米钱。剑不潜锋岁未丰，带牛佩犊走西东。谁怜耕垦三时力，不直干戈一扫空。破屋饥人啼夜雨，荒村冤鬼哭秋风。有司科敛仍如旧，愿霁霆威略见容。
时论田亩输银赋二律俾主事者知之·其一
作者：叶颙
朝代：明
体裁：七言律诗

固守金汤动万全，使君才调亦堪怜。活人阴德谁能见，济物奇功已得专。广铸精金酬健者，泛科寒士岂当然。犒师劳将吾民职，争奈饥无买米钱。
时论田亩输银赋二律俾主事者知之·其二
作者：叶颙
朝代：明
体裁：七言律诗

剑不潜锋岁未丰，带牛佩犊走西东。谁怜耕垦三时力，不直干戈一扫空。破屋饥人啼夜雨，荒村冤鬼哭秋风。有司科敛仍如旧，愿霁霆威略见容。
春初即事
作者：叶颙
朝代：明
体裁：七言绝句

怕寒犹自怯罗裳，嫩柳偷春浅试黄。青草已生诗未就，阿连无梦绕池塘。
春夜游西园
作者：叶颙
朝代：明
体裁：五言律诗

春色晚来浓，良宵兴未穷。海棠呈腻雪，杨柳舞香风。蝶梦翻花冷，蟾光度酒空。西园人未散，饮罢满城钟。
春日午窗睡起
作者：叶颙
朝代：明
体裁：七言绝句

日移花影转帘西，风撼松阴落研池。好鸟不鸣芳昼寂，午窗清梦醒来时。
春日双溪晚归
作者：叶颙
朝代：明
体裁：七言律诗

万顷晴波蘸夕晖，泠泠寒碧浸渔矶。水流不尽随云去，潮落无声带月归。桃岸春深红作阵，蓉峰烟暖翠成围。江山风景能如许，可是休文解赋诗。
春日酒边
作者：叶颙
朝代：明
体裁：五言律诗

予身无系缚，去住政如萍。泉石闲堪玩，功名老不惊。青山常入梦，紫绶不关情。酒到频欢饮，杯空逐旋营。
春晓
作者：叶颙
朝代：明
体裁：七言绝句

数点滋花雨未乾，弄晴红日上阑干。杏花梢上风微动，著意吹人也不寒。
春晚
作者：叶颙
朝代：明
体裁：五言律诗

春去欲何归，江南古路岐。日长莺燕懒，花谢蝶蜂疑。香径红应减，高峰翠益奇。薰风琴调远，众绿上芳枝。
春晴
作者：叶颙
朝代：明
体裁：五言律诗

晓洞云归湿，春山草木新。夭桃含宿雨，嫩柳袅轻尘。蝶翅寒犹怯，蜂衙晚渐陈。香风簇罗绮，已有踏青人。
春暮
作者：叶颙
朝代：明
体裁：五言律诗

睡起近斜晖，庭花昼掩扉。人从忙里老，春向醉中归。宿雨香红径，闲云冷翠微。沙鸥西涧浴，野鹤北岩飞。
春游晚归
作者：叶颙
朝代：明
体裁：五言律诗

小雨杂烟霏，晴光弄夕晖。蔫红侵酒斝，空翠润琴徽。风袭吟翁帽，云香野客衣。殷勤花径月，寒彩照人归。
春郊即景
作者：叶颙
朝代：明
体裁：六言诗

微雨弄晴天气，轻寒酿暖时光。柳外凉飙满袖，花边香露沾裳。
春雨
作者：叶颙
朝代：明
体裁：五言律诗

云罩千山暗，恩沾万物春。溶溶添细浪，点点湿芳尘。红洗花容净，青滋柳色新。东郊农事动，渐快一犁人。
春雨晚霁
作者：叶颙
朝代：明
体裁：七言绝句

东风吹雨作丝轻，驾勒馀寒放晚晴。满地湿云收未尽，一帘花影不分明。
春雪
作者：叶颙
朝代：明
体裁：七言绝句

妆点琼英上玉梢，懑人春雪遍芳郊。情知不是丰年瑞，赢得长安酒价高。
春雪
作者：叶颙
朝代：明
体裁：古风

百花憔悴东风寒，六花烂漫开正繁。东君似欲誇富贵，琼台玉榭真珠阑。绿杨无力晴抛絮，青松不老云生树。贪观天女跨鸾归，失却仙人骑鹤处。斜斜整整复霏霏，却忆衔枚入蔡围。奇功未立英雄老，壮志虽存气力衰。酒酣舞剑情难歇，指点银瓶莫教竭。醉中犹自忆当时，鹅鸭城边一池月。
晓窗禽语二首
作者：叶颙
朝代：明

纸帐梦初醒，山窗月上明。宿云离石去，幽鸟话新晴。残月满山阿，长松弄清影。幽禽啼数声，吟窗人睡醒。
晓窗禽语二首·其一
作者：叶颙
朝代：明
体裁：五言绝句

纸帐梦初醒，山窗月上明。宿云离石去，幽鸟话新晴。
晓窗禽语二首·其二
作者：叶颙
朝代：明
体裁：五言绝句

残月满山阿，长松弄清影。幽禽啼数声，吟窗人睡醒。
晚兴
作者：叶颙
朝代：明
体裁：五言律诗

教鹤复盟鸥，看云独倚楼。笛声千嶂月，琴调一庭秋。木落山俱瘦，江空水自流。夕阳烟柳外，蓑笠钓鱼舟。
晚兴
作者：叶颙
朝代：明
体裁：五言律诗

蜗舍水云乡，巢栖蝶梦长。竹摇丹凤舞，松撼翠蛟翔。鹤影深秋瘦，蟾光半夜凉。自惭无汗马，牛背度斜阳。
晚兴
作者：叶颙
朝代：明
体裁：五言律诗

谈笑策藜筇，丘园兴正浓。点书研竹露，煮茗听松风。吟咏诗怀爽，疏狂世虑空。古今兴废迹，斜日落霞中。
晚回自赤松小桃源赋二首
作者：叶颙
朝代：明

仙子丹成后，乘鸾翠霭间。笙箫风细细，环佩夜珊珊。羊化云埋石，猿吟月满山。桃源春欲老，花落夕阳间。径锁绿苔新，庭空市井尘。草青岩洞雨，松翠石林春。初起名空在，留侯迹已陈。玉箫声断久，片月下嶙峋。
晚回自赤松小桃源赋二首·其一
作者：叶颙
朝代：明
体裁：五言律诗

仙子丹成后，乘鸾翠霭间。笙箫风细细，环佩夜珊珊。羊化云埋石，猿吟月满山。桃源春欲老，花落夕阳间。
晚回自赤松小桃源赋二首·其二
作者：叶颙
朝代：明
体裁：五言律诗

径锁绿苔新，庭空市井尘。草青岩洞雨，松翠石林春。初起名空在，留侯迹已陈。玉箫声断久，片月下嶙峋。
晚步
作者：叶颙
朝代：明
体裁：七言绝句

偶随芳草踏斜晖，石径云深翠滴衣。两袖天风明月上，杖头挑得树阴归。
晚窗
作者：叶颙
朝代：明
体裁：五言律诗

睡醒两眉厖，残阳渐上窗。已欣诗满袖，复喜酒盈缸。放达齐庄叟，风流类老庞。襟怀清且静，凉月下秋江。
晚窗
作者：叶颙
朝代：明
体裁：五言律诗

红日转岩扉，幽人清梦迷。远游黄叶径，横过白云溪。芳兴随流去，高情与岭齐。庄周身外蝶，栩栩柏庭西。
晚酌山家即事
作者：叶颙
朝代：明
体裁：七言绝句

浊醪初熟正鸡肥，野老冲烟跨犊归。漉酒烹鸡成小酌，醉眠忘却脱蓑衣。
智者寺僧往金陵
作者：叶颙
朝代：明
体裁：五言律诗

闻子携瓶锡，孤舟至建康。遽辞娄约寺，遥礼宝公坊。松子僧前落，梅花客里香。莫同胡达磨，无语达梁王。
月中仙女骖鸾图
作者：叶颙
朝代：明
体裁：七言绝句

云边仙女夜骖鸾，月下霓裳舞袖宽。吹彻紫箫风露下，玉容玄发不胜寒。
月夜
作者：叶颙
朝代：明
体裁：七言绝句

万片白云归岫后，一轮明月到天时。乾坤清气无人识，借得樵夫短笛吹。
月夜孤舟二首
作者：叶颙
朝代：明

风定翠涛平，芳洲孤棹轻。僧钟穿岭响，渔笛隔江声。云傍西岩宿，蟾登北屿明。烟波遗世叟，心似石潭清。云去越山青，江空霁月明。钟鸣峰顶寺，潮到石头城。牛女中流现，鱼龙半夜惊。停杯呼李白，吟咏倒瓶罂。
月夜孤舟二首·其一
作者：叶颙
朝代：明
体裁：五言律诗

风定翠涛平，芳洲孤棹轻。僧钟穿岭响，渔笛隔江声。云傍西岩宿，蟾登北屿明。烟波遗世叟，心似石潭清。
月夜孤舟二首·其二
作者：叶颙
朝代：明
体裁：五言律诗

云去越山青，江空霁月明。钟鸣峰顶寺，潮到石头城。牛女中流现，鱼龙半夜惊。停杯呼李白，吟咏倒瓶罂。
月夜梅边即事
作者：叶颙
朝代：明
体裁：六言诗

香裹寒云满溪，月明津渡人迷。梦入江南旧路，夕阳流水桥西。
月夜泛舟
作者：叶颙
朝代：明
体裁：古风

今夕何夕夜未终，长空月出光瞳眬。乾坤一色净如镜，水天上下磨寒铜。晃如径寸珠，高耀冯夷宫。清寒泣神鬼，奇怪惊蛟龙。我乘万斛舟，直入玻璃中。双浆击空明，孤帆飏天风。狂吟发长啸，有似苏长公。湘水居其西，采石居其东。屈原与李白，此地遗高踪。我处二者间，拍手招两翁。独醒醉魄呼不返，扣舷大叫应耳聋。百年清赏谁与同，茫茫千载情何穷。采兰芷兮水冷，探明珠兮江空。诗成叹息无可语，因风寄与天地之内古今不朽之群雄。
杂兴
作者：叶颙
朝代：明
体裁：五言律诗

吟咏宴芳庭，荆扉昼不扃。溪光流坐席，岚影透窗棂。砌藓青粘屦，岗松翠列屏。夕阳江上路，曳杖定鸥盟。
李本存叠有和章再和孤字韵二首
作者：叶颙
朝代：明

撚须索句兴怀孤，信手围棋著数粗。病酒风情愁后减，惜花春梦老来无。新诗清侣玉蟾孤，意度安闲细不粗。岛瘦郊寒元白俗，开元之后晚唐无。
李本存叠有和章再和孤字韵二首·其一
作者：叶颙
朝代：明
体裁：七言绝句

撚须索句兴怀孤，信手围棋著数粗。病酒风情愁后减，惜花春梦老来无。
李本存叠有和章再和孤字韵二首·其二
作者：叶颙
朝代：明
体裁：七言绝句

新诗清侣玉蟾孤，意度安闲细不粗。岛瘦郊寒元白俗，开元之后晚唐无。
松径清游
作者：叶颙
朝代：明
体裁：七言绝句

驴载新诗仆抱琴，白云幽径夕阳林。天风十里青松顶，满耳笙箫太古音。
梅亭负暄
作者：叶颙
朝代：明
体裁：五言律诗

梅屋朝晖暖，融融体气舒。曲肱红日里，闭目黑甜馀。天地温和候，乾坤混沌初。盎然春透髓，尽晒腹中书。
梅友公游芙蓉峰探神仙遗迹登高长啸俯视尘世然后朗吟步月而归自魏晋之下曹氏父子桓温庾亮之徒登高对月饮酒赋诗其后寂寥千年世无斯乐今公乃能以雅道继之盖庶几焉予足不至此山几年矣因公之游遂唤醒旧梦从道复出诗见示遂次韵焉
作者：叶颙
朝代：明
体裁：古风

空山学仙子，乘鸾烟雾湿。夜深吹洞箫，声断凤凰泣。佳人去后不归来，寒云古路迷黄埃。当年旧事总陈迹，回首此意千古空崔嵬。杉松弄影□仙盖，玉宇寥寥浮爽垲。洞门无锁昼不扃，云窗雪浪声澎湃。短世茫茫赴急流，功名误我三十秋。人间俯仰竟何补，便欲对此乘虚舟。登高探异物，梦魂皆髣髴。凛然心肺开，肝胆忽突兀。中有一人眉发奇，不言不笑看晴霏。芙蓉为裳云为衣，三花树下容巍巍。隔水微茫相对久，赠予灵芝饮予酒。拍手相从入紫霞，不觉麻衣湿寒溜。忽然而去不复应，山云叫断无人听。是中谁读黄庭经，耳边忽度琅琅声。醉笔题新诗，戏拈烂墨浇淋漓。西山红日忽已失，新月夜上横蛾眉。两袖天风清九窍，归去恐为神鬼笑。兴怀不尽下山来，洞口岩花羞自照。
梅影二首
作者：叶颙
朝代：明

寒蜂冻蝶谩惊猜，积案春风拨不开。霜月满窗诗梦醒，更无一点暗香来。夜深随月上纱窗，妆点西湖处士房。惊醒一床胡蝶梦，春风冷落淡无香。
梅影二首·其一
作者：叶颙
朝代：明
体裁：七言绝句

寒蜂冻蝶谩惊猜，积案春风拨不开。霜月满窗诗梦醒，更无一点暗香来。
梅影二首·其二
作者：叶颙
朝代：明
体裁：七言绝句

夜深随月上纱窗，妆点西湖处士房。惊醒一床胡蝶梦，春风冷落淡无香。
梅花分韵得诗字
作者：叶颙
朝代：明
体裁：七言绝句

木萼霜葩带雪枝，月中香影最清奇。林逋去后东坡死，近日江南未有诗。
梅边索句
作者：叶颙
朝代：明
体裁：五言律诗

茅舍白云扉，巡栏笑撚髭。暗香覃雅思，疏影入新诗。江路东风冷，溪山落月时。苦吟吟未稳，清兴绕寒枝。
梅魂二律
作者：叶颙
朝代：明

飞入罗浮旧路遥，东风回首思寥寥。玉容犹想霜晨沭，冰魄空疑月夜招。望断西湖春易老，梦回南国雪初消。枝头有恨无人见，瘴雨蛮烟属艾萧。春风吹梦夜迢迢，香影无踪寄寂寥。和靖作诗空见诔，姮娥剪纸谩频招。云深庾岭家何在，月落西湖恨未消。怨杀楼头吹玉笛，粉容芳质委蓬萧。
梅魂二律·其一
作者：叶颙
朝代：明
体裁：七言律诗

飞入罗浮旧路遥，东风回首思寥寥。玉容犹想霜晨沭，冰魄空疑月夜招。望断西湖春易老，梦回南国雪初消。枝头有恨无人见，瘴雨蛮烟属艾萧。
梅魂二律·其二
作者：叶颙
朝代：明
体裁：七言律诗

春风吹梦夜迢迢，香影无踪寄寂寥。和靖作诗空见诔，姮娥剪纸谩频招。云深庾岭家何在，月落西湖恨未消。怨杀楼头吹玉笛，粉容芳质委蓬萧。
梦中役
作者：叶颙
朝代：明
体裁：古风

梦中亦役役，醒后愈嚣嚣。嚣嚣更役役，暮暮还朝朝。奔驰天地老，汨没岁月消。贫贱安吾常，不泰复不骄。峰顶绝涓流，海底无炎熇。崇岗不受浸，洪涛揆容烧。变化乃浮云，喧轰实狂潮。沧海岂加深，青山靡增高。人生本有性，益损无纤毫。胡为百年间，绿鬓成霜髦。区区声利场，秋风吹征袍。迅速惊乌兔，攀缘愧猿猱。尘缰日萦绊，势焰时煎熬。行将脱尘俗，富贵轻鸿毛。耸身烟云端，矫首谢俊豪。
梦故友清玉泉首座
作者：叶颙
朝代：明
体裁：七言绝句

飘零湖海昔年僧，握手论心久未能。梦里匆匆忽相睹，解言云屋共青灯。
梦游金盆峰二首
作者：叶颙
朝代：明

爱山如猿猱，清啸卧云石。山云入梦来，相见如旧识。有怀金芙蓉，经年未能去。青山入梦魂，白云生杖屦。
梦游金盆峰二首·其一
作者：叶颙
朝代：明
体裁：五言绝句

爱山如猿猱，清啸卧云石。山云入梦来，相见如旧识。
梦游金盆峰二首·其二
作者：叶颙
朝代：明
体裁：五言绝句

有怀金芙蓉，经年未能去。青山入梦魂，白云生杖屦。
樟木歌
作者：叶颙
朝代：明
体裁：古风

古木千年隐林麓，傲雪凌寒久幽独。霜皮虽无四十围，中有昂霄气盈掬。孔明庙前色颇同，草堂诗老惯抚育。雨淋日炙岁月摩，干槁根摧忽颠踣。樵夫刍客不我顾，长伴苍苔映寒绿。今年公府创高堂，梁栋求之苦不足。幕官骑马自入山，匠者驱驰如鬼速。自惭拙才复何用，例辱斧斤蒙齿录。山翁因笑百无能，一生支离同此木。抚木三叹为木言，如此奖擢非我欲。不愿尔为秦皇阿房宫，不愿尔为汉武黄金屋。两君富贵骄且淫，是中唯蓄美女藏珠玉。但愿尔为幽人庐，满贮烟霞寄空谷。有时惟闻读古书，凛凛忠义横在腹。有时惟闻弹古桐，高调凄凉声断续。否则搆作承明庐，岿然长在天子目。广延天下之英豪，献可替否干王禄。此时不独木尔荣，四海苍生尽蒙福。
樵云老人独唱歌
作者：叶颙
朝代：明
体裁：古风

樵云老人年七十，发白双瞳黑如漆。喜唱人间快活歌，好吹酒后无声笛。一声吹动岭上白云飞，一声吹动山巅明月出。惊醒松梢野鹤栖，唤起波心海蛟蛰。老来湖海友朋稀，貌古形衰无气力。尽日疏斋坦腹眠，五斗浊醪时自适。常游北墅剧欢娱，每对南山抱岑寂。张三李四懒结交，黄八赵二不相识。自歌自舞兴怀真，独步独行神思逸。家无生产万镒金，囊蓄樵云独唱集。杜撰八阳经，何止三千帙。醉墨淋漓不整齐，粗言跌宕唯真率。丈夫志气脱情尘，村媪娇羞贵妆饰。长蛇出穴众尽惊，骏马下坡人辟易。瀑岩溜断峡泉飞，茶鼎涛翻海波溢。光寒孕出蚌腹珠，声雄击碎鸿门璧。千寻桧柏秀奇峰，一片莓苔裹顽石。祗图豪放旨趣高，肯蹈凡庸陈腐失。曹刘沈谢丈人行，江左风流亦勍敌。自愧滕薛微，敢与齐晋匹。虽乏经邦辞，颇尽归耕术。洗净功名疵，涤空声利疾。星斗灿心胸，烟霞生肘腋。玉涧奏瑶琴，银河泻琼液。松云满草衣，岩霏洒石壁。空翠扑晴轩，虚白凝霄室。豪端锦绣机，奚藉天孙织。语险神鬼愁，言奇魑魅泣。懦夫忽刚强，义士弥感激。山灵为起舞，万像咸拱立。已免世俗羁，犹负林泉癖。饮酣拍手呼李白，倾倒壶觞同座席。共话斯文丧乱后，馀子碌碌焉足恤。固多狗尾可续貂，其奈羊皮殊豹质。噫嘘嚱安得快剪刀，剪取云梦竹䨲毫束作笔。删削郑卫淫，刬除妖艳习。斡回正始音，书写大雅什。烜赫照乾坤，焜耀当天日。清风亿万年，辉彩千百尺。妙理造幽微，芳馨著今昔。虎啸龙吟天地间，蚓唱蝇鸣俱屏迹。狂澜捲尽江汉清，阴霾散去山峰碧。
次卫律本宪史红梅韵
作者：叶颙
朝代：明
体裁：七言律诗

本是孤山雪里花，朱唇得酒改容华。贪匀南国佳人面，忘却西湖处士家。一种暗香凝夜月，十分娇韵醉时霞。邻墙艳杏诚非伍，须信南人语未差。
次友人题丹井韵
作者：叶颙
朝代：明
体裁：五言绝句

仙人学丹井，丹去月华孤。无复秋风夜，云边响辘轳。
次密印精蓝光上人韵二首
作者：叶颙
朝代：明

蔬饭度春秋，何心向外求。但能存取舍，自足绝恩雠。岁月惊青鬓，风霜变白头。腾腾常任运，无果亦无脩。石边清睡醒，松下独吟馀。小径云收后，空林月上初。梅香凝几案，竹影扫阶除。湛湛长空净，纤埃半点无。
次密印精蓝光上人韵二首·其一
作者：叶颙
朝代：明
体裁：五言律诗

蔬饭度春秋，何心向外求。但能存取舍，自足绝恩雠。岁月惊青鬓，风霜变白头。腾腾常任运，无果亦无脩。
次密印精蓝光上人韵二首·其二
作者：叶颙
朝代：明
体裁：五言律诗

石边清睡醒，松下独吟馀。小径云收后，空林月上初。梅香凝几案，竹影扫阶除。湛湛长空净，纤埃半点无。
次张县尉韵
作者：叶颙
朝代：明
体裁：五言律诗

烟霞深处客，猿鹤惯同栖。坐久云横谷，吟残月满溪。不成尘世梦，宁为利名羁。醉脱荷衣卧，幽琴懒更携。
次李本存宦游困滞韵
作者：叶颙
朝代：明
体裁：七言律诗

天风吹落海门槎，一片归心未到家。空羡青衫萦紫绶，长惊白发岸乌纱。当年鸣凤曾栖竹，近日飞蝇遽集瓜。时世轻浮君已识，不须多笑子阳蛙。
次李本存端午见寄韵二首
作者：叶颙
朝代：明

功名惊世久无图，泉石膏肓癖在吾。满眼干戈方烂漫，绕园兰艾亦荒芜。蒲觞未饮心先醉，松径长吟兴不孤。赖有故人知我意，肯同阮籍哭穷途。独醒孤坐与谁同，懒把哀颜换酒容。素负岁寒齐桧柏，不将春色误芙蓉。堂堂阵美谁能犯，整整师严孰敢冲。万里白云风捲尽，蟾光飞上楚烟峰。
次李本存端午见寄韵二首·其一
作者：叶颙
朝代：明
体裁：七言律诗

功名惊世久无图，泉石膏肓癖在吾。满眼干戈方烂漫，绕园兰艾亦荒芜。蒲觞未饮心先醉，松径长吟兴不孤。赖有故人知我意，肯同阮籍哭穷途。
次李本存端午见寄韵二首·其二
作者：叶颙
朝代：明
体裁：七言律诗

独醒孤坐与谁同，懒把哀颜换酒容。素负岁寒齐桧柏，不将春色误芙蓉。堂堂阵美谁能犯，整整师严孰敢冲。万里白云风捲尽，蟾光飞上楚烟峰。
次李本存见寄韵（本存江西省掾寻调永喜巡检秩满寓婺之道林精舍）
作者：叶颙
朝代：明
体裁：五言律诗

陶令归官后，琴书对酒杯。未闻丹诏起，长伴白云来。梦里乡关远，闲中岁月催。草庐春渐暖，应动武侯雷。
次潘鹏举喜雨韵二律
作者：叶颙
朝代：明

海若冯夷尽效诚，阿香巽二更多情。电驱铁骑穿云出，水决银河半夜倾。宇宙已清天下势，桔槔无复月中声。冰肌玉骨凉如许，何但仓储喜满赢。苍龙将雨出山来，天为生灵息祸灾。甘泽既能随愿足，片云未必为诗催。稻畦已溢平畴水，蕙帐仍轰动地雷。剩欲搆亭题志喜，只疑人怪老坡才。
次潘鹏举喜雨韵二律·其一
作者：叶颙
朝代：明
体裁：七言律诗

海若冯夷尽效诚，阿香巽二更多情。电驱铁骑穿云出，水决银河半夜倾。宇宙已清天下势，桔槔无复月中声。冰肌玉骨凉如许，何但仓储喜满赢。
次潘鹏举喜雨韵二律·其二
作者：叶颙
朝代：明
体裁：七言律诗

苍龙将雨出山来，天为生灵息祸灾。甘泽既能随愿足，片云未必为诗催。稻畦已溢平畴水，蕙帐仍轰动地雷。剩欲搆亭题志喜，只疑人怪老坡才。
次韵以述老怀寄前人
作者：叶颙
朝代：明
体裁：古风

庞老何曾入州郭，布袜青鞋衣袖薄。聘呼不起奈尔何，心似无风井水波。竹帛虚名奚足论，草庐清梦毋劳问。天风吹袂云满衣，醉骑黄犊烟蓑披。人生有情徒感感，笑声酒面春风暖。可怜奔走牛马风，妄自粉饰誇青红。
次韵周安道宪史仲春雨窗书怀十首
作者：叶颙
朝代：明

缲烟杨柳千丝绿，过雨蔷薇万点红。诗句满前唫未稳，好怀写在夕阳中。深院梨花呈腻粉，邻墙艳杏褪残脂。池塘雨后蛙声闹，半为官鸣半为私。茶鼎松涛翻细浪，桃溪花雨涌香泉。旋寻笋蕨春山下，不枉江南二月天。缓骑黄犊随芳草，闲倩苍头扫落花。醉后不知新过雨，岩前应湿旧烟霞。破除愁闷无过酒，消遣情怀正要诗。燕子未来春又半，一帘花雨海棠时。长笑陈搏争似睡，深非杜宇不如归。男儿正要成功业，拭目江山看落晖。愁来倍觉诗难和，醉后宁辞酒满斟。夜雨惊醒尘世梦，春风吹老少年心。一春憔悴未曾晴，况是檐声入枕鸣。却怪夜来诗梦好，草塘雨过月初明。凝烟芳草入疏帘，过雨闲花点涧泉。正是清明时节近，鹧鸪啼过夕阳天。蝶懒莺慵燕语衰，红羞绿怨湿难开。晴窗误听山禽乐，又是鸣鸠唤雨来。
次韵周安道宪史仲春雨窗书怀十首·其一
作者：叶颙
朝代：明
体裁：七言绝句

缲烟杨柳千丝绿，过雨蔷薇万点红。诗句满前唫未稳，好怀写在夕阳中。
次韵周安道宪史仲春雨窗书怀十首·其七
作者：叶颙
朝代：明
体裁：七言绝句

愁来倍觉诗难和，醉后宁辞酒满斟。夜雨惊醒尘世梦，春风吹老少年心。
次韵周安道宪史仲春雨窗书怀十首·其三
作者：叶颙
朝代：明
体裁：七言绝句

茶鼎松涛翻细浪，桃溪花雨涌香泉。旋寻笋蕨春山下，不枉江南二月天。
次韵周安道宪史仲春雨窗书怀十首·其九
作者：叶颙
朝代：明
体裁：七言绝句

凝烟芳草入疏帘，过雨闲花点涧泉。正是清明时节近，鹧鸪啼过夕阳天。
次韵周安道宪史仲春雨窗书怀十首·其二
作者：叶颙
朝代：明
体裁：七言绝句

深院梨花呈腻粉，邻墙艳杏褪残脂。池塘雨后蛙声闹，半为官鸣半为私。
次韵周安道宪史仲春雨窗书怀十首·其五
作者：叶颙
朝代：明
体裁：七言绝句

破除愁闷无过酒，消遣情怀正要诗。燕子未来春又半，一帘花雨海棠时。
次韵周安道宪史仲春雨窗书怀十首·其八
作者：叶颙
朝代：明
体裁：七言绝句

一春憔悴未曾晴，况是檐声入枕鸣。却怪夜来诗梦好，草塘雨过月初明。
次韵周安道宪史仲春雨窗书怀十首·其六
作者：叶颙
朝代：明
体裁：七言绝句

长笑陈搏争似睡，深非杜宇不如归。男儿正要成功业，拭目江山看落晖。
次韵周安道宪史仲春雨窗书怀十首·其十
作者：叶颙
朝代：明
体裁：七言绝句

蝶懒莺慵燕语衰，红羞绿怨湿难开。晴窗误听山禽乐，又是鸣鸠唤雨来。